text:
Marin Eidesgaard
15.08.2015 - 16:39
Tíðindi > Uttanlands > Annað
Í dag skal Turið Elinborgardóttir umboða Føroyar í kappingini Miss Universe Denmark, ið verður hildin á Bella Sky í Keypmannahavn.
Leygarkvøldið 25. juli varð Turið krúnað sum Miss Universe Føroyar. Hetta varð gjørt í samband við tónleikatiltakið Tórsfest, sum var í miðbýnum í Havn, og Heðin Mortensen, borgarstjóri, krúnaði hana.
Føroyski sniðgevin Laila av Reyni hevur gjørt kjólar til allar luttakararnar, og í kvøld kunnu øll fylgja við kappingini, sum byrjar kl. 18.00 føroyska tíð, inni á Youtube
.
Vinnur man kappingina Miss Universe Denmark, sleppur man víðari til Miss Universe International.
Tann, ið vinnur, skrivar undir ein sáttmála og skal síðani gera hjálpararbeiði og ymiskt, sum hevur vælgerandi endamál, antin í Danmark ella New York, um man vinnur altjóða kappingina.
Sí nakrar myndir niðanfyri.
Turið í kjólanum frá Lailu av Reyni, sum hon skal í til kappingina í kvøld. Mynd: Facebook
Krúnan, sum Turið fekk 25. juli. Erla Maria/Silvursnið hevur gjørt. Mynd: Facebook
Allir luttakararnir til Miss Universe Denmark í kjólum frá Lailu av Reynu, sniðgeva.


c: text/html

text:
Seturskjakið um "Skúlabyrjan hjá barninum".
Hóskvøldið 2. februar 2012 kl. 19.30 verður aftur skipað fyri almennum kjakkvøldi kallað "Seturskjakið". Evnið hetta kvøldið er "Skúlabyrjan hjá barninum".
Tiltakið verður skipað soleiðis, at fyrst fara Annika Anthonisussen námslektari í námsfrøði og samfelagsfrøði á Læraraskúlanum og Karolina Matras, Ph.D lesandi og námslektari í sálarfrøði og mál- og lesimenning á Læraraskúlanum at hava hvør sítt upplegg um evnið. Eftir hetta verður so kjak, har eisini eitt panel er sett. Í tí verða afturat Anniku og Karolinu her Maibritt Jacobsen og Ingun Joensen. Áhoyrarar til tiltakið eru eisini ætlaði at luttaka í kjakinum, sum verður stýrt av orðstýrara.
Tiltakið verður sum nevnt hóskvøldið 2. februar 2012 kl. 19.30 í Læraraskúlahøllini, Frælsið 20, FO-100 Tórshavn.
Seturskjakið er alment tiltak har øll eru hjartaliga vælkomin.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...

robotstxt: allowed

filter: keep


text:
Kom og lær teg bókhald frá grundini uppá 3 dagar. Eingin forkunnleiki krevst!
Kundi tú hugsað tær at fingið innlit í bókhald heilt frá grundini? At lært um debet og kredit, kassaroknskap, MVG, vøruroknskap, kontobygnað o.m.a.? Uppá 3 dagar lærir tú tað grundleggjandi, so tú kanst koma í gongd.
Tú lærir øll tey vanligu grundleggjandi bókhaldshugtøkini. Tvs. líka frá hvat debet og kredit er til kontobygnað, kassaroknskap, skuldarar, ognarar, MVG, roknskaparuppseting v.m.
Egið virkið? Arbeiðir tú við bókhaldi? Í banka? Á skrivstovu?
Skeiðið er sera viðkomandi fyri teg, um tú hevur hevur egið virkið, arbeiðir á skrivstovu ella um tú kundi hugsað tær at arbeitt við bókhaldi ella á skrivstovu. Eisini er skeiðið gott fyri teg, um tú bara kundi hugsað tær at fríska vitanina upp ella koma nærri bókhaldshugtøkunum.
Skeiðið krevur ongan forkunnleika – undirvíst verður á byrjanarstøði, so øll kunnu vera við.
Kom við til eitt av okkara populerastu skeiðum!
Seinast var útselt!


text:
Brosmubendil (bendlafiskaættin)
Brotulotaenia crassa Parr, 1934
Stødd: Brosmubendil verður í minsta lagi 80 cm, helst eisini 85 cm langur.
Dýpi: Hann er uppsjóvarfiskur á djúpum vatni úr 800 metrum niður á í minsta lagi 2650 metrar.
Litur: Hann er viólbláur, gráligur um allan kroppin.
Lýsing: Brosmubendil er langur og klænur fiskur. Hann er væl hægri, enn hann er breiður, hann hevur bendilsskap. Eina langa ryggfjøður av nakkanum í stertin og eina langa gotfjøður frá gotinum aftur í stertin. Hann hevur heilt lítlan stert og smáar uggafjaðrar, ongar búkfjaðrar. Høvdið er heldur lítið, við smáum eygum. Kjafturin røkkur aftur um eyguni. Hann hevur smáar, spískar tenn.
Fiskurin er bleytur og liðiligur at føla.
Eyðkenni: Liturin. Kropsskapið við tí heldur lítla høvdinum og lítla stertinum.
Týdningur: Brosmubendil hevur ikki vinnuligan týdning.
en: Blue cusk eel – Violet cuskeel ís: Svartskoltur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Bendlafiskar Ophidiiformes
Í hesum hópinum eru 5 ættir, 100 slektir og 385 sløg.
Undir Føroyum eru skrásettar 3 ættir, 4 slektir og 4 sløg:
Ryggfjaðrarnar eru langar. Summi sløg eru long og kløn, meðan onnur eru heldur stutt, høg og smøl.
Hesir fiskarnir liva á djúpum vatni, niður á umleið 8400 metra dýpi (í Puerto Rico-dýpinum).


text:
Skrubbhávur (skrubbhávaættin)
Centrophorus squamosus
(Bonnaterre, 1788)
Stødd: Kvennfiskarnir verða upp í 160 cm. Kallfiskarnir eru minni.
Dýpi: Skrubbhávur er mest við botnin, úr 230 m niður í 2000 m, undir Føroyum er hann sjáldan djúpari enn 1000 m.
Litur: Hann hevur javnan dimman lit um allan kroppin, men liturin kann vera ymiskur frá fiski til fisk. Vanliga er hann grábrúnur, men eisini dimt stálgráur, reyðgráur, sandgráur ella reyðbrúnur. Serliga kallfiskarnir eru ofta dimmstálgráir.
Lýsing: Skrubbhávur er rundligur um kroppin, tjúkkastur um bulin.
Hann hevur tvær ryggfjaðrar umleið somu stødd, men skapið er ymiskt, tann fremra heldur lægri og longri, hin aftara nakað tríkantað og hægri. Innara hornið á uggafjaðrunum er nærum rættvinklað. Hvítgráur píkur er framman fyri báðar ryggfjaðrarnar, tann aftari er heldur størri.
Høvdið er umleið 17% av heildarlongdini. Gronin hevur nakað hvassar kantar, er stutt, bert lítið longri enn eygnaholulongdin. Hann er gráhvítur inni í kjaftinum. Tenninar eru í yvirkjaftinum spískar í 2-3 røðum. Í undirkjaftinum sagtenn í tveimum røðum. Eyguni eru stór og andahol er aftan fyri tey.
Skræðan er ruflut, tent, og tað kennist sum perludúkur, tá strokið verður aftur eftir fiskinum, og hakar í, tá ið strokið verður fram eftir fiskinum.
Eyðkenni: Skapið á ryggfjaðrunum, hornið á uggafjøðurini, stutta gronin, fastur og stívur at føla, ’tungur’ fiskur.
Týdningur: Skrubbhávur verður seldur á fiskamarknaðunum í Evropa.
da: Brun pighaj, en: Leafscale gulper shark, fr: Squale chagrin de l’Atlantique, ís: Rauðháfur, no: Brunhå, tý: Brauner Dornhai
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skrubbhávar Squaliformes
Hesin hópurin hevur 6 ættir, 24 slektir og 97 sløg.
Fiskar úr øllum 6 ættunum eru at fáa undir Føroyum, og tær hava her 10 slektir og 12 sløg:
Skrubbhávarnir hava andahol og 5 táknarivur. Teir hava tvær ryggfjaðrar, summi sløg við píkum frammanfyri, onnur uttan. Teir hava ikki gotfjøður, og eingir kjalir eru á klingruni.
Teir liva um øll høv, bæði djúpt og grunt.


text:
Tryggari Netbanki við NemID
Trygdin í tínum netbanka verður uppstigað við at NemID skipanin verður tikin í nýtslu.
Danskt NemID
Ert tú ein av teimum, sum hevur eitt virkið danskt NemID og ptal, hevur givið samtykki og peningastovnurin hevur skrásett títt cpr-nummar, kanst tú innrita við tínum verandi NemID.
Hetta er innritan í netbankan á gamlan hátt. Um tú vilt innrita við NemID, vel leinkju "Innrita NemID"
Innrita í netbankan
Netbankin snøggari snið til teldu og teldil
Nú er nýtt snið í Netbankanum til teldu og teldil tikið í brúk.
Nýggja sniðið er snikkað við støði í sniðinum á Netbankanum sum app (snildfon), soleiðis at tú kennir teg aftur í Netbankanum, uttan mun til um tú ert á Netbankanum á teldu/teldli ella snildfon.
Við nýggja sniðinum kanst tú avgreiða tíni bankaviðurskiftir við færri músaklikkum og lættari ferðast í valmyndunum og bygnaðurin og sniðið samsvara nú í størri mun við snið og bygnað á heimasíðum, sum fólk vitja dagliga.
Nýggja sniðið er ein dagføring, sum merkir at teldan skal vera dagførd til eina av nýggjaru útgávunum av kaga, eitt nú Google Chrome 36.0 ella 35.0, Internet Explorer 9 ella10, Firefox 31.0 ella 30.0 ella Safari 7.0 ella 6.1.
Eingin broyting er í innritan og funkum annars. Flytingar o.a. verða avgreiddar á sama hátt sum áðrenn.
Nýggja sniðið og nýggi bygnaðurin eru galdandi fyri netbankar hjá privat- eins og vinnukundum.
Minnst til at í Netbankanum kanst tú melda til Netbankan sum app og Swipp.
Somuleiðis kanst tú melda teg til Boðtænastuna og fáa sms-boð, tá ið lønin kemur á tína kontu.


text:
Tíðindi/Greinar
2. august 2018
Í 1870 varð tað gjørligt hjá føroyingum at útbúgva seg sum lærarar í Føroyum. Eftir tátíðarstøðu Føroya var hetta eitt óvanliga stórt framstig fyri føroyingar og komandi ættarlið.
Byrjanin varð tó heldur fløkjaslig. Við skúlalógini frá 1854 í huga ynsktu føroyingar at betra um skúlaviðurskiftini og skúlaskap í Føroyum. Og á heysti 1868 søkti Løgtingið saman við V. U. Hammershaimb, prósti, um pening fyri at fáa lærararnar á Realskúlanum at undirvísa og útbúgva føroyingar til lærarar. Hóast mótstøðu frá eitt nú Holten, amtmanni, varð Færøernes Seminarium endaliga sett á stovn í 1870.
Tólv lesandi vóru í fyrsta, søguliga læraraflokkinum. Longu á vári 1871 fekk Gregers Joensen av Eiði prógv sum lærari. Orsøkin til hesa skjótu lærutíð var helst tann, at Gregers hevði verið skúlalærari, áðrenn hann fór á Læraraskúla. Gregers arbeiddi øll síni ár á Eiði.
Tey fyrstu árini tók tað tvey ár at lesa til lærara, og ikki fyrr enn í 1938 skuldi tú lesa 4 ár. Kvinnur sluppu á Læraraskúla í 1884, og føroyskt varð ein lærugrein í 1907.
Fyri 50 árum síðan flutti Læraraskúlin út á Frælsið saman við Venjingarskúlanum, og har hevur skúlin húsast og ment seg nógv eftir umstøðunum.
Kollveltandi bygnaðarbroytingin í 2008
Tá ið Føroya læraraskúli gjørdist partur av Fróðskaparsetri Føroya í 2008, varð útbúgvingin broytt á nærum kollveltandi hátt. Fyrireikingar høvdu sjálvsagt verið í nøkur ár, og Læraraútbúgvingin varð í 2008 á fyrsta sinni nú skipað í tveimum stigum: Fyrsta stigið er ein B.Ed. útbúgving (bachelor of education), sum tekur trý ár. Lesandi, ið vilja gerast fólkaskúlalærarar (ella námsfrøðingar), skulu harafturat taka eitt fjórða ár, ið gevur yrkisførleika sum lærari. Heitið á nýggja Læraraskúlanum varð Námsvísindadeildin.
Felagsskapurin og dagligt virksemi mennir lærarar
Einki eigur at standa í stað, men spurningurin, um broytingin í 2008 hevur gagnað skúlaverkinum, stendur ósvaraður. Vit vita snøgt sagt ov lítið til at koma við einari greiðari niðurstøðu.
Ein sannroynd er tó, at fleiri av teimum handaligu- og kreativu lærugreinunum eru antin niðurraðfestar ella tiknar burtur, og ofta eru lærarar leigaðir útifrá at undirvísa í summum lærugreinum. Hetta var “ikki gamalt” og skapar neyvan ein sterkan felagsskap á staðnum – serliga ikki, tá ið lesandi nú bert eru vanliga í skúla 2-3 ferðir um vikuna.
Felagsskapurin og tað at arbeiða- og allatíð vera tætt saman við fólki er ein týðandi partur av lærarayrkinum.
Myndugleikar eiga sum skjótast at eftirmeta skipanina og hyggja m.a. eftir, um bygnaðarbroytingarnar hava rakt deildina ov hart figgjarliga og harvið eisini fakliga. Vælvitandi, at Setrið hevur sítt frælsi at skipa og raðfesta sínar útbúgvingar, mugu vit øll sum varða av skúlaskapi ikki lata Føroya Læraraskúla fána í einum stórveldi, sum ivaleyst roynir sum frægast at fáa putlispælið at ganga upp.
Nú tað stundar til 150-ára stovnsárið er tað eitt gylt høvi hjá MMR og nýggja Undirvísingarstýrinum at hyggja nærri at viðurskiftunum á Námsvísindadeildini og kanna, um tað eru nøkur fíggjarlig- og faklig átøk, sum eru neyðug á Frælsinum.
Keldur:
Skole på Færøerne i 1000 ár, Ludvig Peterse, 1994
www.setur.fo


text:
Orð: Petur Jacob Sigvardsen
Viðmerking: Yrktur 3. oktober 2008.
Á høgum fjalli Jesus stendur
umbroyttur, so hans andlit skein,
sær móti lærusveinum vendur,
– hans klæði hvít sum mjøll so rein.
Tá Móses og Elia tvá
seg sýndu fyri teimum tá.
Teim Pætur vildi búðir byggja.
Men tá hann tað á munni bar,
eitt skýggj so bjart tá mundi skyggja,
og haðan hoyrdist rødd so skær,
at hann teir máttu lýða á,
Guds egna son, hin elskaða.
Av hesi sjón teir ræddir vórðu,
og eftir rommum fullu tá.
Tó aftur teir á føtur fóru,
tí Jesus stóð har teimum hjá.
Og sum teir hugdu upp har frá,
var Jesus eina har at sjá.
Tey boð oss Skriftin greitt vil bera,
at Jesus eina frelsa kann,
og at ei annað navn kann vera,
sum okkum frelsir uttan hann.
Hann klæddi seg úr Faðirs mynd
og bar sum Guds Lamb heimsins synd.
Tí kann bert Jesus okkum verja
og veita ugga, vón og treyst,
tá lívsins ódnir á oss herja,
hans friðskjól tá oss fjalir best.
Vár bøn tí er, tá heimur ferst,
at síggja teg, o Jesus, bert!


text:
Kappróður
At rógva kapp er elligomul ítróttagrein. Frá gamlari tíð hevur verið vanligt, at bátar hava róð kapp, eitt nú á grindaferð ella aftur av útróðri. Tað hevur tó ikki verið undir skipaðum viðurskiftum, men meira tilvildarliga, tá tað bar so á, at bátar fóru somu leið samstundis.
Seinni, serliga eftir at føroyski róðrarbáturin hevði mist sín týdning sum álitið í útróðri, varð farið undir at skipa fyri kappróðri á Ólavsøku og til aðrar stevnur. Fyrstu árini var tað mest við teimum bátum, ið vóru til taks, men seinnu árini hava menn latið smíðað bátar til kappróður. Kendastu bátasmiðirnir á hesum øki eru Niklas í Koltri og seinni Sámal Hansen.
Kappingarnar verða nú skipaðar undir Róðrarsambandi Føroya, RSF, sum er eitt av sersambondunum í Ítróttasambandi Føroya, ÍSF.
Tá róð verður, eru nógvar serstakar orðingar, ið verða nýttar. Til dømis tá tann, ið rør, ikki fær árina niðurí, ella at árin gleppur burtur úr sjónum. Hetta verður á føroyskum rópt: "at fara ov stutt niður í búkin".
Nevnast kunnu tey ensku og donsku heitini, sum eru ávikavist: "to catch a crab" og "at fange en ugle".
Slóðir úteftir[rætta | rætta wikitekst]
Greinir[rætta | rætta wikitekst]
- Færøsk rosport. Í: Morten Larsen: Roning. Mellemgaard 2007.


text:
Býráðsfundur 29. januar 2015 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Hallur Ellingsgaard, Karl Rasmussen, Arnfinn Langgaard og Katrin Absalonsen.
1.
J. nr. 14/00806: SEV søkir um loyvi at leggja sjókaðalar um Skálafjørð og framvið vegnum frá Rókavegi til Gl. Stoypivirki við Heiðaveg og víðari inn á Bakka.
-Tekniska nevnd mælir til at játta umsóknina við ávísum treytum.
-Býráðið hevur á fundi 29/01-2015 samtykt at taka undir við tilmælinum frá Teknisku nevnd.
2.
J. nr. 15/00042: SEV søkir um lendi til bygging av transformarastøð norðan fyri Magn støðina í Saltangará, á øki, sum er partur av økinum, sum Magn leigar.
-Vinnu- og havnarnevndin og Byggi- og býarskipanarnevndin mæla til at játta umsóknini, treytað av, at Magn gevur tilsøgn um lendi og at bygningurin verður gjørdur snøggur, so hann hóskar til býarmyndina og at eingin gangur kemur frá bygninginum.
-Býráðið hevur á fundi 29/01-2015 samtykt at taka undir við tilmælinum frá Vinnu- og havnarnevndini og Byggi- og býarskipanarnevndini.
3.
J. nr. 14/00558: Sp/f 2xJ-Bygging søkir um byggiloyvi til høvuðsumvælan av bygningi á matr. nr. 80e í Søldarfirði og at húsið fær eina hædd afturat.
-Byggi- og býarskipanarnevndin mælir til at játta umsóknini, treytað av, at byggistigið ikki fer upp um 0,5 og hæddin ikki fer upp um 6,5m, sum ásett í byggisamtyktini.
-Býráðið hevur á fundi 29/01-2015 samtykt at taka undir við tilmælinum frá Byggi- og býarskipanarnevndini.
4.
J. nr. 14/00845: TN-Bygging søkir vegna Bústaðir um byggiloyvi til íbúarbygning við 16 íbúðum á Blikagøtu í Runavík.
-Byggi- og býarskipanarnevndin mælir til at játta umsóknina.
-Býráðið hevur á fundi 29/01-2015 samtykt at taka undir við tilmælinum frá Byggi- og býarskipanarnevndini.
5.
J. nr. 14/00770: Vælveru Fitness søkir um byggiloyvi til umbygging av eigaraíbúð nr. 1 á matr. nr. 153f í Saltangará til fitnescentur.
-Byggi- og býarskipanarnevndin mælir til at játta byggiloyvi við ávísum treytum um teknik-/goymslurúm og rýmingarleið, smb. tilvísing frá Teknisku deild.
-Býráðið hevur á fundi 29/01-2015 samtykt at taka undir við tilmælinum frá Byggi- og býarskipanarnevndini.
6.
J. nr. 13/00293: Broyting av E2-økinum í Saltangará til B-øki, sum umfatar, at ein uml. 100 m2 stórur geiri verður lagdur afturat B-økinum.
Broytingin hevur ligið frammi og er einki mótmæli ella broytingauppskot komið og mælir Tekniska deild til at staðfesta ætlaðu býarplansbroytingina.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 29/01-2015 samtykt at taka undir við tilmælinum frá Byggi- og býarskipanarnevndini.
7.
J. nr. 14/00849 – 15/00066: Áskoðaraskýli við Løkin.
Fyri uml. 10 árum síðan varð fundamentið til áskoðaraskýlið stoypt, men síðan er ikki meira hent við verkætlanini. Nú hevur fyritøkan, sum teknaði skýlið, vent sær til kommununa við tilboði um at veita skýli, nú fyritøkan hevur aðra verkætlan í kommununi og tí kann bjóða kommununi skýlið fyri ein sera rímiligan prís (1,15 mió kr.)
-Mentanarnevndin mælir til, at taka av tilboðnum og at partar av arbeiðinum verður gjørt sum sjálvboðið arbeiði og at verkætlanin verður fíggjað yvir 3 ár.
-Byggi- og býarskipanarnevndin mælir til játta byggiloyvi til skýlið.
-Býráðið hevur á fundi 29/01-2015 samtykt at taka undir við tilmælinum frá Mentanarnevndini og Byggi- og býarskipanarnevndini.
8.
J. nr. 15/00064: Val av kommunalum umboði í skúlastýrið. Karl Rasmussen, sum er valdur sum kommunalt umboð í skúlastýrið á Skála, hevur biðið um at varamaðurin tekur sæti fyri hann í nevndini.
-Mentanarnevndin mælir til, at Tórbjørn Jacobsen verður fastur limur í skúlastýrinum á Skála, umboðandi býráðið og at Karl Rasmussen verður varalimur.
-Býráðið hevur á fundi 29/01-2015 samtykt at taka undir við tilmælinum frá Mentanarnevndini.
9.
J. nr. 14/00729: Samskipan av ansingartilboði til børn við serligum tørvi.
-Sosiala nevnd mælir til, at námsfrøðiligur ráðgevi verður settur til umsiting av tilboði og fyriskipanum til børn í barnaansingini, sum hava serligar avbjóðingar.
-Býráðið hevur á fundi 29/01-2015 samtykt at taka undir við tilmælinum frá Sosialu nevnd.
10.
J. nr. 14/00626: 2 viðgerð av Fíggjarætlan fyri 2015 «við eldraøkinum».
Í sambandi við at eldraøkið varð lagt til kommunurnar at umsita frá 1. januar 2015, var neyðugt at tillaga fíggjarætlanina hjá kommununi fyri 2015 samsvarandi.
-Býráðið hevur á fundi 29/01-2015 samtykt, við aðru viðgerð, at fíggjarætlanin fyri 2015 verður broytt við hesum upphæddum í samband við eldraøkið:
Inntøka: Flyting frá landinum 30,790 mió.
Útreiðsla: Rakstur av eldraøkinum 30,310 mió.
Íløgur: Í smb. við eldraøkið 28,705 mió.
11.
J. nr. 15/00806: Uppskot um broyting av kunngerð um val til Løgtingið og kommunurnar.
-Býráðið hevur á fundi 29/01-2015 samtykt at taka undir við uppskotinum, tó ynskir býráðið at hoyra borgararnar í Funningi, Elduvík, Funningsfirði og Skálafirði áðrenn støða verður tikin til spurningin um at niðurleggja smáu valstøðini í kommununi.
Samtykt við 8 atkvøðum fyri, tveimum ímóti og einari blankari atkvøðu.


text:
Kapitalhækking í P/F Atlantic Petroleum21-04-2006
Føroya Sparikassi stendur fyri at hækka partapeningin í Atlantic Petroleum nú fyritøkan fer út í eina almenna kapitalhækking
Dótturbanki í nýggjum klæðum20-04-2006
Heimasíðan hjá Eik Bank, ið er dótturbanki Sparikassans í Danmark, hevur fingið nýtt snið
Sparikassin nýggjur høvuðsstuðul hjá Gøtu Ítróttarfelag11-04-2006
Avtala er í dag gjørd millum Føroya Sparikassa og Gøtu Ítróttarfelag. Hon ber í sær, at Sparikassin komandi tvey árini er høvuðsstuðul hjá GÍ
Spron á vitjan í Sparikassanum09-04-2006
Leiðslan í Spron, sum taldist millum íslendingarnar, ið vitjaðu í Føroyum í farnu viku, var á gátt í Sparikassanum
Grønland fær egnar pengaseðlar07-04-2006
Líkt er til, at Grønland nú fær sínar egnu grønlendsku pengaseðlar, eins og føroyingar hava føroyskar pengaseðlar


text:
Í 2015 varð skipað fyri seinastu PISA-kanning í Føroyum. Henda kanning var tann fimta í røðini. Flest allir næmingar í 9. flokki í fólkaskúlanum vóru við. Endamálið við kanningunum er at geva eina mynd av, hvørjum førleikastigi, føroyskir næmingar eru á samanborið við næmingar úr øðrum londum.
(Programme for International Student Assessment (PISA) er ein OECD-verkætlan, ið miðlar eftir at máta, hvussu væl 15 ára gomul eru fyrireikað at møta framtíðar avbjóðingum, og at duga at nýta førleikar sínar í veruliga lívinum. Dentur verður lagdur á altjóða førleikar og í minni mun vitan ella kunnleika úr heimligum umhvørvi. Altjóða felagsskapurin fyri búskaparligum samstarvi og menning (OECD) ásetir saman við luttakaralondunum treytir og karmar fyri kanningini. Hetta ger tað møguligt at gera samanbering millum lond, og yvir tíð
Í hvørjari PISA-kanning verða trý faklig høvuðsøki kannað. Tey eru lesing, støddfrøði og náttúruvísindi. Harumframt varð í PISA 2015 eisini ein kanning av samstarvsevnum næminganna.
Umframt spurningar í teimum trimum fakligu høvuðsøkjunum verða næmingarnir eisini bidnir um at svara spurningum um teirra bakstøði, eitt nú skúlagongd, kyn, familjustøðu, frítíðarvirksemi og hugburð til skúlagongd.
Í PISA 2006 var høvuðsdentur lagdur á at kanna førleika næminga í náttúrulærugreinunum. Í PISA 2009 var høvuðsdentur lagdur á at kanna lesiførleika. Í PISA 2012 var høvuðsdentur lagdur á at kanna førleikar í støddfrøði. Í PISA 2015 var høvuðsøkið náttúruvísindi.
PISA-kanningin gevur eina ábending um, á hvørjum førleikastigi føroyskir næmingar eru staddir í mun til næmingar í øðrum londum. Í 2015 varð PISA-kanningin gjørd í 79 londum, og tað er OECD, altjóða felagsskapurin fyri búskaparligum samstarvi og menning, ið skipar fyri kanningini.
PISA-kanningin varpar ljós á, hvussu tey ungu duga at nýta ta vitan, tey hava ognað sær í undirvísingini. PISA varpar sostatt ikki ljós á innihaldið í námsætlanunum (lesiætlanunum), men á, hvussu tey duga ítøkiliga at nýta sína vitan, tá ið ein uppgáva skal loysast.
Úr úrslitinum av eini PISA-kanning ber eisini til at gera metingar av, hvussu úrslitið av undirvísingini er í mun til tilfeingisnýtslu og umstøðurnar annars.
Øll úrslit av kanningini mars 2015 verða kunngjørd í desember 2016. Próvstovan hevur heitt á fólk við innliti í føroyska skúlaverkið at skriva frágreiðingina. Frágreiðingin verður skrivað sambært OECD-leisti, so føroysku úrslitini kunnu samanberast við úrslitini hjá hinum londunum í PISA 2015 .
Á heimasíðuni hjá PISAwww.oecd.org/pisa/test ber til at royna allar teir testspurningar, sum eru atkomuligir hjá almenninginum. Somuleiðis eru bæði dátur og handbøkur tøkar á heimasíðuni.
provstovan@ provstovan.foStarvsfólk
Próvstovan er stovnur undir Mentamálaráðnum, sum tekur sær av øllum próvtøkuhaldi, sum ráðið hevur endaligu ábyrgdina av. Tað er próvtøkuhald í fólkaskúlanum, á miðnámi, maritimu skúlunum, yrkisútbúgvingunum og kvøldskúlunum.


text:
Manskt mál
Manskt (Gaelg, Gailck, Manx ella Manx Gaelic) er upprunamálið á oynni Mann.
Manskt er eitt goideliskt (gæliskt) mál, runnið úr mið-írskum. Seinasti maðurin, sum hevði manskt sum móðurmál, Ned Maddrell, doyði í 1974. Talumálið á Mann í dag er enskt.
Seinnu árini hevur málið fingið uppreisn, og fleiri mannbúgvar læra í dag manskt sum annað mál (eftir enskt), og í manska tinginum Tynwald verða nýggju lógirnar upplisnar á bæði manskum og enskum máli.
Nær skyldt við írskt og skotskt gæliskt.


text:
Táið tað hendir, sum ikki má henda
Havnar bóltfelag varpar ljós á kynsligan ágang móti børnum, við einum kunningartiltakið í HB húsinum, hósdagin 2.mars 2017, kl. 19:00.
Tiltakið er ætlað foreldrum og annars øllum, ið hava við børn at gera.
Umboð fyri KRIS hava framløgu og nakað av tí, ið verður tikið fram er:
– Hvat er kynsligur ágangur og hvørjar avleiðingar hevur tað fyri barnið
– Hvørji tekin, um lynsligan ágang, kunnu vísa seg?
– Hvar fer kynsligur ágangur fram?
– Hvat kunnu vit gera, fyri at fyribyrgja?
– Hvat gera vit tá/ um tað hendir


text:
- Tíðindi, mentan og ítróttur
Toska- og hýsustovnurin í vøkstri
Tað sigur ICES í sínum nýggjasta tilmæli, sum er almannakunngjørt ídag.
ICES mælir til at fiska í mesta lagi 10.180 tons av toski og í mesta lagi 5078 tons av hýsu næsta ár.
Tølini í ICES-tilmælinum eru jalig, skilt á tann hátt, tí í fjør fiskaðu føroysk skip bara góð 5000 tons av toski og góð 300 tons av hýsu á landgrunninum.
Meðan toska- og hýsustovnurin eru í vøkstri, so er sambært ICES eingin vøkstur í upsastovninum.
ICES mælir til at fiska í mesta lagi 27.280 tons av upsa næsta ár.
Í fjør fiskaðu føroysk skip umleið 30.000 tons av upsa.
Sí eisini


text:
Mál ikki nøktandi lýst
Viðgerðin í sambandi við málið um landstøð hjá Bakkafrost, vísti, hvussu óheppið tað kann vera fyri eitt mál, at avgerðir ikki verða tiknar á fullgóðum og nóg væl upplýstum grundarlagi. Fyri Fólkaflokkin er tað heilt natúrligt at virka fyri góðum kørmum fyri vinnulívið, sum hevur so stóran týdning fyri okkara lokalsamfelag
Havi fleiri ferðir gjørt vart við, bæði yvirfyri borgarstjóranum og formonnunum í nevndunum, at tað kemur ov ofta fyri, at nøktandi tilfar ikki liggur í málinum, vit viðgera. Seinasta dømi er viðgerðin í sambandi við øki til landstøð hjá Bakkafrost í Klaksvík. Vit eiga, sum næststørsta kommuna í landinum, at hava eina betri funderaða málsgongd, enn vit hava.
Eri ikki í Havna- og Vinnunevndini, og var sostatt ikki við í nevndarviðgerðini, og hevði tí ikki møguleika at hoyra samskifti millum limirnar, sum oftast er ein tíðandi partur av málsviðgerð. Tá ið málið so kom í býráðið, hevði eg bert tilfarið, ið lá í sjálvum málinum, at fyrihalda meg til. Hetta var so avgjørt ikki nøktandi tilfar. Tá ið eg so spurdi á býráðsfundinum, segði borgarstjórin, at har var stovnað annað mál, og segði hann, at har lógu fleiri enn 30 onnur skjøl í hesum máli, sum ikki lógu við til hesa viðgerðini.
Ynskti málið aftur í nevnd
Hetta gjørdi, at eg skeyt upp, at fáa málið aftur í nevnd, so alt tilfarið kundi takast við í viðgerðina av hesum álvarsmáli, ið er týðandi bæði fyri Bakkafrost og Klaksvíkar Kommunu. Uppskotið fall.
Útfrá tilfarinum í málinum dugi eg ikki at síggja, at nóg gott og neyvt samskifti hevur verið ímillum partarnar, og tí er úrslitið ein loysn, sum ikki er serliga góð og gjøgnumhugsað.
Borgarstjóri og formenn
Borgarstjórin hevur ábyrgd av at býta málini út til nevndirnar og gera skrá til býráðsfundirnar. Nevndarformenninir hava ábyrgd av at gera skrá til nevndarfundirnar og harvið eisini at kanna eftir, at málini eru nøktandi lýst, tá ið tey verða løgd fyri. Ov ofta er komið fyri, at tað ikki er nøktandi og onkur mál eru eisini send aftur í umsitingina, fyri at fáa tey løgd fyri aftur betri gjøgnumarbeidd.
Hjá undanfarnum borgarstjórum, hevur siðvenja eisini verið, at møta til nevndarfundir, tá ið tilber, hóast hetta ikki er møtiskylda. Tað er gott, bæði fyri at fylgja við, hvat rørist og at vera tøkur til spurningar, ið býráðslimir ofta hava í nevndarviðgerðum. Núsitandi borgarstjóri sýnist at hava slept hesari siðvenju, sum eg haldi er óheppi.
Sum býráðslimir eiga og skulu vit fáa allar upplýsingar í einum hvørjum málið, ið er til viðgerðar, so vit kunnu taka røttu avgerðirnar. Jú betri hetta forarbeiði er gjørt, jú betri kunnu vit taka skilagóðar avgerðir. Kendi meg noydda at gera hesa áheitan almenna við vón um, at broyting kemur í.
Gunvá við Keldu
Býráðslimur


text:
Gaming tilhoyr
Dámar tær væl at gama, so er tað als ikki líka mikið, um tú hevur eina vanliga mús ella eina gamingmús. Tað hevur eisini týdning, hvat knøttaborð tú hevur. Hjá elding finnur tú eitt stórt úrval av tilhoyri til teldugaming. Merkini eru ymisk og tú skalt nokk finna tað tilhoyrið, tú skalt brúka fyri at gera gamingina enn meiri spennandi. Vit hava eitt stórt úrval av t.d. gamingmúsum, gamingknøttaborðum, músamáttum serliga gjørdar til gaming og stýrieindum. Sí eisini okkara úrval av tilhoyri til stýristøðir og okkara gamingheadset.
-
QPFX29
79
Netgoymsla: Levering 5-13 dagar
- Overflade i blødt materiale
- Kan rulles sammen
- 29 x 24 cm
-
AKRACTDEPWH
2.999
Netgoymsla: Levering 5-13 dagar


text:
Orð: Matthías Jochumsson
Týtt: Petur Jacob Sigvardsen
Viðmerking: Týddur í 2007.
1. O, ljósins Gud, lov veri tær,
at lív og heilsu tú gavst mær
og faðir mín og móður.
Eg fari upp, nú sólin skín,
tú sendir ljós títt inn til mín.
O, sum tú, Gud, ert góður!
2. Tú eigur høga himnastól
og hevur skapað hesa sól
og alla verøld víða.
Tú klæðir grøs á føgru fold,
tú føðir veikan orm í mold
og dýr og fuglin fríða.
3. Teg lovprísa øll lívsins mál,
teg hálova hvør mannasál,
hon kennir góðsku tína.
Eg veit, mín Gud, tú verjir meg,
eg eigi at tilbiðja teg,
ið skapti tungu mína.
4. Títt lívsins ljós tað lýsi mær,
so livi eg og fylgi tær
á sonnum vísdóms vegi,
men styrk tú mína dygd og dáð,
lat búnast meg í Jesu náð
til skurð á heystardegi.
5. Tak, Gud, mín faðir, hug og hond,
mítt hjarta, vilja, lív og ond,
so tíni boð eg goymi.
Í lýdni lær meg elska teg,
nógv heldur ganga trúarveg
enn fylgja holdi´ og heimi.


text:
Matstovan á Hotel Skálavík
Á hugnaliga Hotel Skálavík kanst tú eta í matstovuni ella bíleggja mat út við.
Á middegi
Borðreiðir matstovan við buffet.
Prísurin er 129,- fyri vaksin og 65,- fyri børn ið eru millum 3 og 11 ár. Børn undir 3 ár eta ókeypis.
Um kvøldið
Um kvøldið ber til at bíleggja à la carte, pizza og grill.
Matpakki
Til ber at bíleggja matpakka fyri kr. 99,-
Matpakkin inniheldur eina tvíflís, eina smákaku, eina frukt og eina fløsku av vatn.
Upplatingartíðir
Hesar upplatingartíðir eru galdandi til 1. septembur 2018.
Á middegi er opið soleiðis:
Hvønn dag frá kl. 12.00 til 14.00.
Um kvøldið er opið soleiðis:
Mánadag til hósdag og sunnudagar frá kl. 17.00 – 20.00
Fríggjadag og leygardag: kl. 17.00 – 21.00
Bílegging
Meir kunning og bílegging um matstovuna finnur tú á heimasíðuni hjá Hotel Skálavík.


text:
Herda verkfallið setur lív og heilsu í vanda
Fær Almannaverkið ikki undantøk í fráboðaða herda verkfallinum hjá Føroya Pedagogfelag, verður lív og heilsa hjá 253 borgarum sett í vanda.
Starvsfólk og leiðsla í Almannaverkinum hevur mett um førleikar og tørvin hjá hvørjum einasta borgara, sum fær tænastu frá Almannaverkinum. Borgara fyri borgara er raðfest um tænastan kann verða tikin frá viðkomandi, uttan at lív og heilsa verður sett í vanda.
Meginreglurnar fyri metingini eru hesar:
- Talan er um vanda fyri lív og heilsu hjá teimum borgarum, har Almannaverkið er teirra heim, og har óhjálpni ger, at neyðugt er við støðugari hjáveru.
- Talan er um vanda fyri lívi hjá teimum borgarum, har Almannaverkið veitir stuðulsfyriskipanir í borgarans egna heimi, og har lívsneyðugt er við støðugari hjáveru. Sum dømi kann nevnast børn og vaksin við andingartóli, har sjálvt styttrivarandi frávera hevur álvarsligan vanda fyri lívi við sær.
Niðurstøðan er, at um ikki Almannaverkið fær undantøk fyri í minsta lagi 141 starvsfólk í fráboðaða verkfallinum, so kann Almannaverkið ikki standa inni fyri trygdini og heilsuni hjá í minsta lagi 253 borgarum.
Hvørt starvsfólk ábyrgdina av trimum borgarum
Fráboðaða herda verkfallið rakar serliga hart allar 12 eindirnar í Trivnaðardeplunum í Almannaverkinum, har tilsamans 589 starvsfólk starvast eftir sáttmála við Føroya Pedagogfelag. Hesi starvsfólk eru í gerandisdegnum um, stuðla og hjálpa hundraðtals borgarum.
Men hjá 253 av hesum borgarum stendur tað um lív ella heilsu, fær Almannaverkið ikki undantak fyri 141 limir í Føroya Pedagogfelag. Fyri at standa inni fyri trygdini hjá hesum 253 borgarum, er tørvur á í minsta lagi 270 starvsfólkum. Á verkfalsraktu stovnunum eru 129 starvsfólk ikki fevnd av verkfallinum, og tískil er tørvur á 141 starvsfólkum afturat.
Hesi 270 starvsfólkini mugu vera til arbeiðis alt samdøgrið á 39 ymiskum stovnum um alt landið, umframt á 9 serligum einstaklinga fyriskipanum. Á flestu av hesum 48 støðunum mugu starvsfólk vera til staðar 24 tímar um samdøgrið, allar 7 dagar um vikuna.
Á hesum stovnum er talan um krevjandi arbeiðsumstøður. Á summum stovnum er neyðugt við fleiri starvsfólkum bara fyri at koma í gjøgnum ein vanligan gerandisdag, meðan á øðrum stovnum er støðan tann, at uttan minsta talið av starvsfólkum veksur vandin fyri eitt nú harðskapi ella øðrum ágangi.
Tað er eyðsæð at 270 starvsfólk er treytaleyst minsta talið av starvsfólkum, sum skal til, um lív og heilsa hjá borgarum og starvsfólkum skal tryggjast. Tí tá hevur hvørt starvsfólk - í miðal - ábyrgdina av trimum borgarum, sum hava stóran tørv á hjálp.
Tørvurin hjá einstøku eindunum:
- Eind 1 18 borgarar hava tørv á 22 starvsfólkum, men einans 2 starvsfólk eru tøk um verkfallið fær virknað.
- Eind 2 22 borgarar hava tørv á 23 starvsfólkum, men einans 6 starvsfólk eru tøk.
- Eind 3 9 borgarar hava tørv á 10 starvsfólkum, men einans 5 starvsfólk eru tøk.
- Eind 4 25 borgarar hava tørv á 33 starvsfólkum, men einans 24 eru tøk.
- Eind 5 24 borgarar hava tørv á 17 starvsfólkum, men einans 11 starvsfólk eru tøk.
- Eind 6 27 borgarar hava tørv á 18 starvsfólkum, men einans 8 starvsfólk eru tøk.
- Eind 7 24 borgarar hava tørv á 43 starvsfólkum, men einans 14 starvsfólk eru tøk.
- Eind 8 28 borgarar hava tørv á 41 starvsfólkum, men einans 30 starvsfólk eru tøk.
- Eind 9 Øll verkstøðini lata aftur
- Eind 10 33 borgarar hava tørv á 20 starvsfólkum, men einans 7 starvsfólk eru tøk.
- Eind 11 4 borgarar hava tørv á 21 starvsfólkum, men einans 14 starvsfólk eru tøk.
- Eind 12 39 borgarar hava tørv á 22 starvsfólkum, men einans 8 starvsfólk eru tøk.
Tilsamans er tørvur á, at í minsta lagi 141 starvsfólk fáa undantak frá verkfallinum um lív og heilsa ikki skal setast í vanda hjá 253 borgarum.
Almannaverkið virðir verkfallið
Almannaverkið virðir spælireglurnar, tá sáttmálaósemja er á einum fakøki. Tað merkir, at Almannaverkið kann ikki flyta starvsfólk millum ymsu starvsøkini hjá stovninum, fyri at nøkta tørvin. Tey einastu starvsfólkini, sum Almannaverkið flytur í hesi kreppustøðu eru teir pedagogar, sum eru settir sum tænastumenn.
Almannaverkið hevur ikki biðið um undantak fyri alt virksemi. Tað merkir, at alt dagvirksemi heldur uppat í verkfallinum. Tað eru eitt nú verkstøð, verkhús og frítíðartilboð hjá Almannaverkinum. Felags fyri hesi tilboð er, at tey eru ætlað at veita avvarðandi møguleikan at røkja sítt arbeiði og hava ein vanligan gerandisdag, og at geva borgarunum mennandi pedagogisk tilboð og ein innihaldsríkan gerandisdag.
Verkfallið hjá Føroya Pedagogfelag rakar Almannaverkið meint. Men samstundis er neyðugt at gera vart við, at allar almannaveitingar, hjálpartól, endurvenjingin og øll sosialráðgeving virkar sum vant.
Edvard Heen,
stjóri í Almannaverkinum


text:
Orð og lag: Jákup Marnar Anthoniussen
Av og á síggi eg meg sum tað velduga træ
hugsi yvir tíðina sum fór
minnist vinirnar
so hugnaligt tað var
men nú eru vit farin hvør sín veg.
So brosi eg eitt lítíð bros meðan eg minnist á
ein takkarskjálvti streymar hjarta mínum í
tíðin hann okkum gav
so loyndarfull og góð
eg altíð vil minnast til teg sum mín vin.
Tí tú og eg vit skilja skilnaðin
í hjarta mínum eg goyma teg skal
vinar røddir so blíðar heilsa mær
tú og eg vinir um ævir
vinir um ævir.
Tað regnar ei meir, nú stilli er og sólin kagar fram
eg hugsi várið trein á gátt
nú birtist eitt ljós
minni mínum í
enn einaferð vann eitt bros.
Kanska vit aftur ein dag heilsa tí gomlu tíð
á hvat ein rómur vildi tá
ljóða hjá mær og tær
víða nær og fjar
kanska á tí stað vit elskaðu so.
Tí tú og eg vit skilja skilnaðin
í hjarta mínum eg goyma teg skal
vinar røddir so blíðar heilsa mær
tú og eg vinir um ævir
vinir um ævir.


text:
Leygardagin 20. okt. verður standmynd av vinnulívsmanninum Símuni á Høgabóli avdúkað á økinum við Høgaból í Saltangará. Í tí sambandi verður alment hátíðarhald við røðum og sangi. Tiltakið byrjar kl. 14.30, har Bjarni Djurholm, formaður í Mentanarnevnd Løgtingsins, Magnus Rasmussen, borgarstjóri í Runavíkar kommunu og Jákup Lamhauge formaður í nevndini "Varðin á Høgabóli" fara at flyta fram røður. Harumframt verða sangframførslur við Kór Glyvra Kirkju og Beinir Troest Rasmussen, oldurabbabarni Símunar. Aftaná verður kaffi at fáa í hølunum hjá Verkhúsinum Stíggjur á Høgabóli.
Tað er áhugafelagið "Varðin á Høgabóli", sum stendur fyri hátíðarhaldinum. Felagið varð stovnað fyrst í 2010 við endamálinum at virka fyri, at ein standmynd av vinnulívsmanninum Símuni Simonsen – vanliga nevndur Símun á Høgabóli, sum livdi í tíðini 1877 – 1947, varð reist á økinum við Høgaból, har hann livdi og virkaði.
Í grundgeving síni helt áhugabólkurin m.a., at tað er av stórum týdningi, at persónar, sum hava skara fram úr í samfelagnum, ikki verða gloymdir, men ístaðin verða mintir á ein slíkan hátt, at eisini ættarliðini, sum koma aftaná, fáa kunnleika um hesar persónar, og eisini um týdningin, teir hava havt fyri samfelagið, teir virkaðu í.
Um hugt verður í søguligt tilfar, sum er at finna um undangongumenn innan vinnulív í Føroyum, so var Símun á Høgabóli uttan iva millum teirra, sum gingu undan og skaraði fram úr.
Virkisøki hansara var bæði á sjógvi og á landi – frá opnum báti til stór havgangandi fiskifør – fiskaturking á hellugróti, víðkað til framkomin turkihús.
Uttan almenna hjálp, sum vit kenna nú á døgum, so bygdi Símun á Høgabóli sjálvur m.a. atløgubryggju til skip síni og annars tað sum kravdist til skipa- og virkisrakstur – herundir eisini íshús og handil.
Umframt dømini, ið nevnd eru omanfyri viðvíkjandi virkisøki hansara, so tók Símun eisini lut í fyrireikingunum til byrjanina av Runavíkar Havn, sum fór fram undir seinra heimsbardaga, sum síðan er útbygd og nú er millum størstu havnirnar í landinum.
Flest øll eru samd um, at stóri vøksturin, sum árini aftaná er farin fram í Runavíkar kommunu, fekk sína byrjan aftaná at fyrsta byggistig av Ruanvíkar Havn varð gjørt.
Símun á Høgabóli tók eisini lut í vinnuvirksemið uttanfyri sína heimbygd, og kann í hesum sambandi verða nevnt m.a., at hann var stórur partaeigari bæði í Tórshavnar Skipasmiðju og Skipafelagnum Føroyar.
Ásannast má, at Símun á Høgabóli legði lunnar undir eitt virksemi, sum kom at hava alstóran týdning fyri fólkið á staðnum, í grannabygdunum og fyri samfelagið alt.
Grundað á hesar nevndu veruleikar, helt áhugabólkurin, at ein standmynd av Símuni vildi verða eitt heiðurligt minni um merkismannin, og sum eisini kann vísa yngru ættarliðunum á týdningin av virkseminum hjá einum manni, sum gekk undan.
---
Í nevndin fyri áhugabólkin hava sitið: Jákup Lamhauge, form., Jónsvein Knudsen, næstform., Frithleif Olsen, Rannvá Troest og Dinna Jensen.
Fyri stuttum andaðist Jónsvein Knudsen, og hevur sonur hansara Janus Knudsen tikið sætið í nevndini fyri pápan.


text:
Burhan G verður við
Hann er av kurdiskum uppruna, men hann er uppvaksin í Danmark, og síðani 2004 hevur hann verið ein av størstu poppstjørnunum á danska tónleikapallinum.
Burhan G hevur sungið og framleitt sangir, sum hava verið á tónatindunum, og hann hevur samstarvað um gylt hitt við eitt nú Nik & Jay og Medinu.
Nú kemur Burhan G so á fyrstan sinni til Føroya at framføra, og tað verður við fullum útblástri við bólki og øllum hittunum.
Hitt eftir hitt
Burhan G fekk sítt gjøgnumbrot í 2004 við fyrstu fløguútgávuni. Hann vann í 2005 eina heiðursløn á Danish Music Awards fyri at verða besta nýggja navn í donskum tónleiki og varð tilnevndu til aðrar heiðurslønir.
Síðani hevur hann givið tríggjar fløgur afturat út, og tann sjálvnevnda ”Burhan G” frá 2010 fekk fýradupult platin fyri sølu – ein veruligur stórseljari.
Størstu hittini hjá Burhan G eru sangirnir Din For Evigt, Søvnløs, Mest Ondt, sum hann syngur saman við Medinu, Tættere På Himlen, sum hann syngur saman við Nik & Jay, og endurinnspælingin av sanginum Jeg I Live.
Burhan G syngur melodiøsan popptónleik, sum er nær tengdur at R&B. Hann skrivar sjálvir sangir, er við í framleiðlsu av tónleiki, og er fram um alt annað kendur sum ein framúr góður sangari.
- Burhan G spælir góðan og melodiøsan popptónleik, sum riggar væl til Summar Festivalin, og vit eru sera fegin um at bjóða hann á Vágsbøi í ár, sigur Erik Biskopstø, sum er ein av fyrireikarunum av Summar Festivalinum.
Summar Festivalurin verður hildin í døgunum frá 7. til 9. august.


text:
Týskvøldið 29. mai, var árliga hugnaløtan við Toftavatn, sum Runavíkar- og Nes kommunur skipað fyri. Í ár helt Tórður Mikkelsen, sum m.a. er kendur frá “Við Tórði á túri”, taluna, sum verður endurgivin her niðanfyri:
Mynd: Tórbjørn Jacobsen
Gott kvøld kæru áhoyrarar
“Øll tit, ið ganga kunnu. Summarið er komið. Farið út í nátúrunnar urtagarð og skoðið tað vakra, tit har kunnu finna. Tit finna valla nakrar aðrar staðir so vakrar líðir, so vøkur fjøll, sum júst heima hjá okkum sjálvum, rákaløg, skorar, fuglabjørg, tjarnir og vøtn. Nýtið heimsins ríkastu náttúru við tí yðjandi fuglalívi. Tit kunnu gera hetta alt samdøgrið, nú tað ikki avdagast longur í staðin fyri at leita aðra staðir, har sjónfátækari er, og dagurin um sama mundið nógv styttri.
Vitjið fjøllini, meðan beinini enn orka. Tá hava tit minnini eftir, tá tit seinni eru so kropsmókað, at tit kenna tykkum sum fjøtrað at sita heima. Tá kunnu vit við Karsten Hoydal siga: “Lívið, dýra undur, eg var lutur av ” og við Christani Matras siga: “Tað var gott at vera menniskja”.
Taki fult undir við hesum boðskapinum, sum varð borin fram í endanum av norðoyastevnurøðuni í 1997. Tann, sum helt hana, var Michael Matras, viðingur, sum var lærari í Klaksvík í mong ár. Tosaði við hann nú ein dagin. Hann er 82 ára gamal og framvegis virkin bæði í bø og haga.
Havi ongantíð gloymt boðskapin hjá gamla læraranum, sjálvt um hetta var áðrenn hetta nýggja rákið, at fólk í hópatali fóru at valfarta í fjøllunum og ein lutfalsliga fittur partur setti sær málið at koma niðan á øll fjøll, so eitt flugubein í telduni kann standa við hvønn tind í landinum. Hetta er ein nýggjur sportur, men ein góður og heilsufremjandi sportur, um fólk brúka vit og skil.
Tað er sanniliga nógv broytt síðani norðoyastevnurøðuna í 1997. Nærum dagliga hoyra og síggja vit í fjølmiðlunum, at bøndur kring landið siga seg vera komnar í neyð av útlendskum ferðafólkum, og summir rópa neyðarróp. Tað eru eggjandi myndir á t.d. Instagram og øðrum pallum sum gera, at fólk runt um í heiminum seta sær fyri at vitja hesar fossar, fjøll og annað serstakt í okkara náttúru. Og tað leggur stórt trýst á tey støðini, og tað eru nógv sum vænta, at hetta fer at økjast nógv, tí tað eru fleiri og fleiri fólk, ið hava tíð, pengar og ikki minst áhuga at vitja øðrvísi støð.
Kortini havi eg tað álit á teimum sum stíla fyri, at allir partar virka saman um at finna góðar loysnir, soleiðis at ferðavinnan kann gagna okkum øllum og ikki av marka møguleikarnar hjá okkum føroyingum at uppliva okkara vøkru náttúru.
Her á okkara leiðum eru ikki tey hægstu fjøllini ella teir størstu fossarnir. Men her er sanniliga nógv náttúra og ein stórfingin vakurleiki. Sjálvur havi eg altíð hildið, at Toftavatn er vakrasta vatnið í Føroyum og tað haldi eg framvegis. Tað er balsam fyri sálina at ganga her og tað er gleðiligt, at nógv fólk nýta henda møguleika.
Tað var nú gott, at munnin í Eysturoyartunnlinum á hesum arminum ikki varð staðsettur her uppi í lendinum við Toftavatn, sum ætlanin var einaferð. So mugu vit vóna, at politikarar og embætisfólk liva upp til ábyrgdina og finna eina virðiliga loysn fyri vegin gjøgnum Runavík, Saltangará og Glyvrar og Søldarfjørð við.
Tað verður spennandi at síggja, hvørjar broytingar Eysturoyartunnilin fer at hava við sær. Sjálvur eri eg sum kunnugt av Toftum og eg búgvi beint hinumegin Tangafjørð -inni á Gøtu í Hoyvík. Hjá mær verður tað so mikið makaleyst, at eg næstan kann rulla oman í tunnilin og brúka brekkustart beint áðrenn eg komi niður á botn í tunnlinum og so koyra upp aftur hesumegin.
Annars er tað ikki so galið at búgva Inni á Gøtu og síggja ein stóran part av Skálafjørðinum. Og úr stovuvindeyganum síggja vit eisini økið millum Stong og Eystnes og ein part av sumrinum síggja vit sólina rísa úr havsbrúnni, um vit eru nóg tíðliga á fótum.
Herfyri segði ein maður við meg, at tá tú kemur upp í árini, verður 50 prosent nostalgi. Eitt áhugavert sjónarmið, sum eg havi hugsað nógv um, og eg má geva honum rætt.
Havi ongantíð verið serliga romantiskur – tað kann konan skriva undir uppá – og haldi heldur ikki, at eg havi verið serliga nostalgiskur á yngri árum. Men sum árini eru løgst afturat, havi eg lagt til merkis, at tað er ikki so sjáldan, at onkur skuffa í hugaheiminum fer uppá glopp, og bráddliga minnist eg okkurt frá barna- og ungdómsárunum, sum hevur ligið væl og virðiliga goymt øll hesi árini síðani.
Men kanska skal ein ansa eftir, at nostalgiin ikki fer upp um 50 prosent, tí so verður tað mesta aftureftir. Vit mugu jú eisini vera í núinum og helst eisini geva okkara íkast frameftir eftir førimuni.
Men ongantíð meira enn nú í hesum kollveltandi tøkniligu tíðum hevur tað verið neyðugt, at ættarliðini læra av hvørjum øðrum og at tey eldru ikki krógva sínar lívsroyndir og søguna fyri teimum yngru. Sjálvsagt uttan at hanga føst í fortíðini. Kanska hava vit ikki sæð týdningin í okkara egnu lívssøgu.
Tí tað fer ein lívssøga, og stundum ein áhugaverd lívssøga, við hvørjum einasta menniskja, sum leggur árarnar inn. Heðin Brú sigur í kantatuni “Fedranna talu”:
»Grein honum lutir, í ættin kosti til stavnhald:
Lívføri títt er slektin, tey sum í mold liggja.
Komu tey stutt ella longur,
víðari tú skalt byggja.
Lívlát er ikki deyðin,
lívlát er hetta at seta førningin av sær við vegin,
tað sum frá fedrunum goymdist
og sum tú sjálvur søkti,
meðan tú førkaði fótin.
Sonurin tekur aftur viðføri títt at bera longur fram á vegin.
Deyðin er tað at søpla úr goymslum tað dýra gullið,
lata tað fjara í skríni, meðan tú góðsið goymdi —.
Hevur tú einki at flýggja uttan ta tómu tægu,
ert tú ein deyður maður.«
Konan og eg vóru fyri stuttum til gudstænastu í einari lítlari bygd. Vóru eitt sindur sein og komu at sita frammalaga. Tá so presturin inni í altarringinum vendir sær út móti kirkjufólkinum og hyggur at mær, sigur hann:
“Í dag fara vit túr í heilagu skriftini”, og so las hann tekstin.
Kanska var tað tilvild. Men kanska ikki. Tí fólk hugsa ofta um sendingina “Við Tórði á túri”, tá tey síggja meg.
Tað er kanska ikki so løgið, men hesum havi eg avgjørt einki ímóti. Tí hesi árini eg havi gjørt hesar útvarpssendingar, havi eg upplivað so nógv gott, so nógvan blíðskap, so stóran hug og ídni at siga frá sínum heimstaði. Og frásøgnirnar eru ofta hugtakandi. Stutt sagt óteljandi góðar og minnisríkar løtur – og ikki minst serligar løtur.
Eitt nú tá eg hitti eldri mann í Hattarvík, sum fleiri ferðir tann veturin hevði verið einsamalt fólk í bygdini. Hann segði, at tað rørdi hann ikki. “Men verði eg áhaldsin, so er einki at gera”, segði hann.
Ella tá maður í grannabygdini, á Kirkju, greiddi frá, at veðrið hevði verið so vánaligt um veturin, at postbáturin hevði ikki verið í oynni í samfull 22 samdøgur -heldur ikki tyrlan. Tey vóru bara fýra fólk í bygdini. Tá eg spurdi hann, hvat man skal hava í sær fyri at trívast undir slíkum umstøðum, svaraði hann sáttliga: Tíðin er einki problem. Mær dámar væl at lesa. Eg fái altíð tíðina at ganga. Tað man vera okkurt viðføtt”.
Var eisini hugtikin av gamla handlinum í Árnafirði, sum altíð er opin, men eingin stendur í handlinum. Lykilin stendur altíð í, og fólk kunnu fara inn og fáa sær tað, tey ætla at keypa og so leggja pengarnar á skivuna og skriva á seðil, hvat tey keypa. Fanny handilskonan býr nøkur hús frá handlinum. Hon er illa gongd. Tá eg spurdi hana, hvussu tað bar til, at hon hevur so gott alit á fólki, svaraði hon: “Soleiðis sum man sjálvur er, heldur man hini vera”.
Og ikki minst var tað áhugavert at vitja nonnurnar í Kleystrinum Kerit í Havn. At hoyra tær greiða frá, hví tær høvdu tikið eina so stóra avgerð, at gerast nonnur. At liva eitt bønarlív, eitt trúarlív, har dagurin byrjar longu kl. 3 um morgunin við bøn.
Men eftir vitjanina hjá nonnunum bleiv eg ikki sørt kløkkur. Tá eg kom niðan aftur í Kringvaprið, spurdu tey, um eg hevði lyft nakra nonnu. “Nei”, segði eg. “Sjálvandi lyftir man ikki nonnir.”
Men nakrar dagar seinni kemur eitt av starvsfólkunum í Kringvarpinum, sum hevur børn í barnagarðinum hjá nonnunum, og flennandi inn eftir gongini í Kringvarpinum og rópar á meg: ”Tórður, tín radur. Tú hevur lyft Marisu og hon er ikki komin niður aftur á jørðina enn”.
Tá mátti eg sláa meg fyri bróstið og viðurkenna, at tá tú hevur lyft eina nonnu og ikki minnist tað – tá ert tú veruliga komin langt út á ein skráplan.
Ein onnur stuttlig hending var, tá eg var á Skælingi. Teir flettu ein bukk, also geitarbukk, og vit mundu vera einir 10 mans – fleiri bøndur ímillum – ið skuldu kappast um at gita hvussu nógv hann fór at viga. Tann eldra bóndakonan skrivaði so okkara boð á eina talvu í seyðahúsinum, har flettingin fór fram.
Tá bukkurin so var flettur, sluppu vit at lyfta krovið og fingu møguleikan at justera boðið. Eg føldi beinanvegin, at eg hevði yvirmett bukkin, meðan hann var á lívi og lækkaði tí mítt boð.
Teknikkurin at lyfta man hóast alt vera hampiliga væl útviklaður, tí tá avtornaði, var eg nógv tann nærmasti vektini , og garvaðu bøndurnir høvdu ongan kjans. Vinningurin var ein bukkabógvur.
Aftaná flettingina ætlaði eg gera eina samrøðu afturat á Skælingi. Við eina konu, ið hevur ein fínan køk og ger mat út úr húsinum. Men tíbetur var hon ikki heima, tí tá eg kom til hús, spurdi konan hvar í Harrans navni eg hevði verið, tí lukturin var so andskræmiligur. Hon hevði ikki upplivað slíkt. Gud viti, hvat kókikonan á Skælingi hevði sagt, um hon var heima tann dagin.
Hesi árini eg havi gjørt sendingina “Við Tórði á túri” havi eg veruliga erfarið, at fólk bera heimplássið í hjartanum. Einki er so viðkomandi sum heimstaðurin, og tað merkist væl, at fólk eru áhugað í, at søgurnar á staðnum -ikki minst tær frá forfedrunum – liva víðari.
Mín drívmegi at gera sendingina “Við Tórði á túri” er, at vit eiga at læra okkara land betur at kenna. Tí sjávt um tað er lítið, og vit eru fáment, so er tað kortini so sera ríkt og fjølroytt. Og tað er áhugavert at staðfesta, at hvørt tað einasta pláss hevur okkurt sereyðkenni – eisini tær allar minstu bygdirnar.
Haldi eisini at tað er umráðandi, at frásøgukynstrið verður borið víðari. Tað eru framvegis nógv fólk, ið duga væl at siga frá, men øll tann nýggja tøknin, sum fer avstað við nógvari tíð og øðrvísi samskifti, ger, at tað er minni og minni vanligt, at fólk siga søgur fyri hvørjum øðrum, sum tey gjørdu fyrr. Tá skuldu tey skapa sítt egna undirhald tey longu vetrarkvøldini í roykstovuni, og tá var tað gull vert við fólki, ið dugdu at gera søgurnar livandi.
Her uttan um Toftavatn havi eg ótald minnir,serliga frá barnaárunum. Hvørt summar vóru vit í haganum og leitaðu eftir reiðrum. Vit taldu reiðrini, sum vit sóu, og eg minnist, at jú fleiri fleiri reiður vit funnu, jú stoltari og mælskari blivu vit. Ein av teimum, eg plagdi at vera saman við í haganum at leita eftir reiðrum, var Michael Johan Heinesen, sum nú er røktingarmaður yviri á Mýrum. Hann hevur altíð víst stóran ans fyri øllum í náttúruni.
Um summarið svumu vit ofta á Toftavatni, sjálvt um eg var nokkso krillin. Vit svumu næstan altíð við Bøllunes, tí har var so væl egnað at fara útí – ein sandur var út við nesinum. Minnist einaferð, at eg hevði turkað mær og latið meg í klæðini aftur, tá komu nakrir vaksnir dreingir. Ein teirra, sum er ein kendur maður í dag, segði við meg: “Tórður, um tú loypur útí aftur í klæðum, skalt tú fáa 10 krónur frá mær”. Eg læt mær ikki siga fleiri ferðir. Leyp í einum lopi út av tí hægsa á Bøllunesi, og hann helt orð. Eg fekk 10 krónur. Hesin unglingin, sum gav mær 10 krónur, var Martin Heinesen, jarðfrøðingur, sum nú er meira til arbeiðis í New York enn í Føroyum.
Men flestu minnini í økinum uttan um Toftavatn og yviri á Mýrum havi eg, tí tveir mans, ið vóru okkara nærmastu grannar í Toftatúni, røktaður Mýrahaga í øllum mínum uppvøkstri. Tað vóru brøðurnir Kristoffur og Jákup í Hálvdanstoft.
Fyrstu ferð eg var burturi í haga við Stoffuri var eg bara trý ára gamal, og øll barnaárini var eg ótaldar túrar yviri á Mýrum við Stoffuri at hyggja eftir seyði. Minnist hvussu gott tol hann hevði at bíða, til eg var liðugur at spæla uppi við Klovnastein her uppi á gøtuni. Tann livandi formurin á steininum gav smádreinginum íblástur til ymisk spøl.
Fyri meg var tað løgið fyrstu ferð eg sá gøtuna, sum gjørd er av Svangaskarði og frá skúlanum við Løkin og runt um innara partin av Toftavatni. Minnist at eg hugsaði, at høvdu Stoffur og Jákup sæð hana, høvdu teir vent sær í grøvini. Tí eg helt, at hon kundi verið gjørd meira estetisk og minni sjónlig í lendinum og havt sama týdning. Men tað góða er so, at fólk eru glað fyri gøtuna og brúka hana nógv. Tað sóu konan og eg, tá vit gingu ein túr her seinasta sunnudag. Vit møttu nógvum fólki og fingu fleiri góð prát.
Einaferð royndu Stoffur og eg okkum sum jarðarmøður – ella ljósmøður, sum tað nú verður rópt. Vit sóu, at ein ær yviri í Gamlamýraseyði fekk ikki lembt. Hon legði seg, reisti seg og legði seg aftur alla tíðina, uttan at nakað lamb kom út. Men har vóru øll tekin um, at hon skuldi lemba.
Tá Stoffur helt, at vit høvdu bíðað og eygleitt hana nóg leingi, ætlaði hann at hjálpa henni at lemba. Vit fingu fatur í henni, men royndin hjá Stoffuri sum ljósmóðir miseydnaðist. So sigur hann við meg: “Vita um tú klárar at fáa hondina inn í ærina og fáa fatur í lambinum”. Eg hevði smáar hendur og klænar armar. So tað skuldi verið lagað manni. Og tað eydnaðist. Eg fekk fatur í onkrum inni í ærini. Tá tað kom út, var tað eitt bein. Síðani kom eitt høvd og so framvegis. Tá vísti tað seg, at lambið var deytt og var rotnað inni í ærini. Ærin kom fyri seg aftur. Minnist meg rætt, livdi hon fleiri ár eftir tað og átti fleiri lomb.
Stoffur var brekaður maður, hevði eina serliga sjúku, og tí orkaði hann ikki so væl at ganga. Tí var hann altíð glaður, tá ein bilur steðgaði og tók okkum uppí, tá vit vóru til gongu eftir vegnum annaðhvørt móti Rituvík ella móti Runavík. Og ein bilførari, ið ongantíð koyrdi fram við okkum, men steðgaði hvørja ferð, var Óli Petersen í Rituvík, sum koyrdi rutubil. Hann var ein sera makaleysur og dámligur maður, sum eg MANGAN sendi vakrar tankar.
Yviri í Skákinum í Rituvík vóru Stoffur og eg ofta inni hjá Katrinu á Kráargili. Hon var sera blíð kona, og hana hitti eg mangan seinni á Sjómansheiminum, har hon starvaðist. Hon var altíð við tí góða orðinum.
Ein onnur kona, ið altíð var sera blíð við okkum og sum setti heitar pannukøkur á borðið fyri okkum, var skyldkonan Poula Johannesen – hjá Poulu og Henningi. Har sótu Stoffur og eg mangan væl, og heitu pannukøkurnar hjá Poulu smakkaðu so framúr væl.
Minnist eisini nógvar góðar fjalldagar yviri á Mýrum. Tað var altíð hugaligt, tá Stoffur og Jákup góðu fjallboð.
Har vóru nógvir stuttligir og hugagóðir menn. Minnist serliga vinmenninar og grannarnar báðar, Elmar og Harry, ið vóru fjallmenn hjá Pól bónda. Teir dugdu so væl at síggja teir skeivu og stuttligu vinklarnar í øllum, og mangan var látur á rættini. Og so plagdi Mathias í Norðastovu, sum var systkinabarn brøðurnar í Hálvdanstoft, og sum kunnugt tiltikin hittinorðaður maður, at koma við sínum spísku viðmerkingum. Har var ikki keðiligt á rættini.
Stoffur og Jákup flettu altíð í køkinum í Hálvdanstoft. Tað var sera stuttligt sum smádrongur, tí eg slapp at vera uppi í. Mín leiklutur var ofta at vaska gólvið, og tað var so hugaligt, tí tað var bara at stoyta eina rúgvu av vatni á gólvið og skrubba. Alt rann niður í kjallaran, tí tað var so mikið langt ímillum fjalarnar í gólvinum. Fyri meg var tað rættiliga praktiskt.
Nógvar sjáldsamar og forvitnisligar søgur, eisini huldusøgur, vórðu á lofti í Hálvdanstoft. Og tað er nú spell, at man ikki hevði onkran upptakara longu tá.
Tá eg í dag hugsi um beiggjarnar Stoffur og Jákup í Hálvdanstoft, standa teir í mínum hugaheimi sum tveir hjartagóðir og fittir grannar og vinir, ið vóru bæði tíðarleysir og ómaterialistiskir.
Og eitt sum eyðkendi teir var nøgdsemi. Tað er ikki ov nógv sagt, at teir livdu í pakt við náttúruna. Ja, teir vóru ein partur av henni.
Tí fari eg at enda við at lesa mín yndissálm hjá Mikkjali á Ryggi – Mikkjali, sum eg verði meira og meira hugtikin av, og sum verður meira og meira aktuellur sum tíðin gongur, hóast hann doyði, áðrenn eg varð føddur.
Hann lærir okkum nógv frá forfedrunum, m.a. um nøgdsemi og takksemi.
“Um tú vilt gleði vinna,
søk ei til hægsta sal!
Nei, eydnan er at finna,
har grannar semjast væl,
har kærleiki man ráða,
har blídni er við borð,
har mildar tungur sáa
tey mjúku troystarorð.
Tey, sum Guðs vilja gera,
og elska fólk og land,
tey signing við sær bera,
sum sløkkir hatskan brand.
Tey lýsa gjøgnum strevið,
tey bjarga lond úr neyð,
tey sigra víst. Guð gevi,
vit teljast millum Tey.
Takk fyri at tit lýddu á. Og gott summar!


text:
Tjóðveldið Ekvador (upprunaheiti: República del Ecuador) er eitt land í Suðuramerika. Í norðri hevur Ekvador mark við Kolumbia, í vestri við Kyrrahav, og í suðri við Perú. Til Ekvador hoyra eisini Galapagosoyggjar, tær eru 1.000 km úti í Kyrrahavi. Fólkið í Ekvador er nógv blandað, tíggjundaparturin er hvítur, hitt eru mesitzar, blámenn og indiánar. Tó at hvítu eru so lítil partur av fólkinum, sita teir kortini við ræði, og stýrislagið er tað sama sum í hinum londunum í Suðuramerika.
Bruttotjóðarúrdrátturin fyri hvønn íbúgva: 3 300 USA dollarar (17 000 DDK) [1].


text:
Hillary Clinton
Hillary Diane Rodham Clinton (f. 26. oktober 1947 í Chicago, Illinois) er ein amerikanskur politikari, fyrrverandi uttanríkisráðharri í USA. Clinton er fødd í 1947. Hon las jura á Yale Law School í Connecticut, og her hitti hon tann unga Bill Clinton, sum gjørdist maður hennara. Tá hon var liðug við lesnaðin, fekk hon starv í amerikanska parlamentinum. Hon arbeiddi hart og fekk við tíðini nógv álitsstørv, og serliga nógva orku legði hon í at betra umstøðurnar hjá børnum og familjum. Hesi árini stríddi Bill Clinton seg fram til forsetaembætið, og Hillary Clinton legði eisini stóra orku í at hjálpa honum fram. Í 1993 eydnaðist tað Bill Clinton at blíva forseti. Hillary bleiv sostatt fyrstadama í USA inntil 2001, tá Bill Clinton fór frá sum forseti.
Clinton var á mangan hátt ein ótraditionel fyrstadama. Hon er tann fyrsta amerikanska fyrstadaman við hægri útbúgving, og hon uppgav ongantíð sína egnu karrieru. Hon bleiv vald í senatið í 2000 og aftur í 2004. Longu í oktober 2002 nevndi The New York Times Hillary Clinton sum ein potentiellan kandidat til forsetaembætið eftir George W. Bush. Síðan tá hevur amerikanska magasinið Forbes mett hana sum eitt av máttmiklastu fólkum í heiminum. Í januar 2007 kunngjørdi hon, at hon ætlaði sær at stilla upp til forsetavalið í 2008. Tað eydnaðist henni tó ikki at gerast valevni hjá Demokratunum, tað gjørdist Barack Obama, ið vann fleiri av teimum innleiðandi valunum í amerikansku statunum enna Hillary Clinton gjørdi. Hin 12. apríl 2015 kunngjørdi hon, at hon var valevni til amerikanska forsetavalið 2016.


text:
Phuket
Phuket (Tailandskt: ภูเก็ต) (fyrr: Tha-Laang ella Talang) er ein oyggj og ein landslutur í Tailandi, Phuket liggur har suðuri í landinum. Oyggin er tann størsta í Tailandi og er eitt vælumtókt ferðamál. Buddisma er tann størsti átrúnaðurin í Phuket. Síðan 1980'ini hevur Phuket ment seg sum ferðavinnuoyggj, har eru fleiri vælumtóktar strendur, eitt nú Patong Strondin, Karon Beach, Kata Beach, Nai Harn Beach og Bang Tao Beach.
Hin 26. desember 2004 varð oyggin hart rakt av einari tsunami, sum skolaði inn yvir oynna og legði stórar partar av oynni í oyði og kostaði umleið 250 mannalív. Uppaftur fleiri lótu lív í grannalandslutinum Phang Nga, har umleið 4000 fólk lótu lív. Phuket er bundið saman við meginlandið við tveimum brúgvum. Oyggin liggur tætt við vesturstrond Tailands. Oyggin var væl fyri fyrr í tíðini orsakað av tin- og gummiídnaði. Oyggin lá á einari stórari handilsrutu millum India og Kina og varð ofta nevnd í loggbókunum hjá fronskum, enskum, hollendskum og portugisiskum sjófararum. Í dag er ferðavinna høvuðsvinnan. Phuket er 576 km2 til støddar, íbúgvaratalið er umleið 500.000. Oyggin hevur tropiskt klima, ella tropiskt monsunveðurlag, har tað er turt frá november til apríl og regntíð frá mai til oktober. Hitin er á leið tann sami árið runt, tá tað er heitast er um 29 til 33 °C, tá tað er kaldast er um 23 til 26 °C.


text:
Ger av, hvussi tú vilt sameina útbúgvingar, starvsroyndir og onnur avrik. | Skapelón: – Heinta niður
Minst til, at títt CV er ein lýsing fyri teg sjálvan og tínir bestu førleikar eiga at vera upplýstir fyrst. Eitt nú kanst tú hava eina høga útbúgving og vilt lýsa hettar fyrst. Ella tú hevur fingið onkra virðisløn og hettar eigur at fáa serligt pláss. Um tú eitt nú hevur klárað einastandandi uppgávur og gjørt serlig avrik, so tryggja at hettar kemur fremst.
Upplýs tínar starvsroyndir. Hettar kanst tú gera a tveir háttir:
- Um tínar starvsroyndir bera brá av, at tú hevur haft ymsar arbeiðsuppgávur, so er gott, um tú vilt lýsa hesi við feitum yvirskriftum, sum greina funktionalitetin í hvørjum starvi. Her fært tú lýst teir førleikar, sum krevjast til hvørt starvið sær, og tú fært lýst teir væl (t.d. “Fíggjarstýring,” “Kundatænasta,” “Marknaðarkanningar,” o.s.fr.). Tá tú lýsir tínar starvsroyndir á hendan hátt, eigur hvør undir-yvirskrift eisini at rúma ein lista yvir tey starvsheiti tú hevur haft, sum eisini geva teimum lýstu førleikunum relevans. Minst til at upplýsa navn á arbeiðsgevara, almenna addressu, uppgávur tínar og ábyrgdir og dagfesting fyri byrjan og enda í hvørjum starvi.
- Um tú kanst vísa á ein reyðan tráð í tínum starvsroyndum, sum hava givið tær serligan førleika innan eina ávísa vinnulívsgrein, ella annað tílíkt, tá eigur tú at lýsa teg sjálvan og teir førleikar sum serliga gera teg attraktivan í mun til starvið tú vilt søkja. Tú kanst raðfesta hesar førleikar í øvugtari raðfylgju, við tínum fyrstu royndum fyrst, sum vísir eina uppbygging av servitan. Heldur enn at leggja áherðslu á undir-yvirskriftir, so umhugsa hvussi tú orðar og lýsir tín leiklut í starvinum og ábyrdgir tú hevur haft, fyri at lýsa hvussi tú hevur fingið uppbygt hesa servitan.
Lýs tínar útbúgvingar. Mátin at lýsa tínar útbúgvingar eru eins í hesum háttinum, sum í hinum greiningum av CV. Munurin er tó, hvar tú velur at seta kunnandi tilfar um útbúgvingar. Fyri háskúla, universitet og annað skqlt tú skriva heiti á stovninum, heiti á útbúgvingini tú hevur lokið og tíðarskeið. Um tú hevði serliga góð próvtøl, so skriva endiliga hettar í eisini.
Ger ein lista av eginleikum, dygdum og virðislønum.Hettar kan setast upp í eina brot fyri seg ella tað verður býtt javn út í undir-yvirskriftum í tínum CV, fyri at lýsa serligar førleikar.


text:
Jógvan Hugo Gardar
02.10.2015 - 09:04
Atlantic Petroleum boðar í morgun frá at í september, so hevur fyritøkan framleitt 33.000 føt av oljulíkum á økjunum Chestnut, Ettrick og Blackbird. Í august var framleiðslan 48.000 føt, ella í meðal 1448 føt um dagin.
Í meðal eru 1100 føt av oljulíkum framleidd um dagin í september. Orsøkin til at framleiðslan í september var lægri enn í august, er at Chestnut ikki framleiddi eitt tíðarskeið. Hetta var í samband við ætlað viðlíkahald. Chestnut framleiðir nú sum vanligt aftur.
Atlantic Petroleum eigur í løtuni í 34 olju- og gassloyvum í bretskum, írskum og norskum sjógvi. Í løtuni er framleiðsla á teimum trimum Chestnut, Ettrick og Blackbird. Harafturat er eitt loyvi har ætlanin er at byrja framleiðsluna í 2016.


text:
Snorri Brend 2 14.11.2011 (14:51)
Hetta er nýggja landsstýrið
Fyri lítlari løtu síðani varð kunngjørt, hvussu nýggja landsstýrið sær út.
Nógv hevur verið tjakast um hetta, og nógv hevur verið gitt um, hvør skal manna hvørt ráðið.
Onkrir flokkar høvdu longu gjørt av, hvør skuldi í landsstýrið, men ikki fyrrenn nú er greitt, hvussu skipað er.
Og skipanin er henda:
Kaj Leo Holm Johannesen, løgmaður
Bjørn Kalsø, mentamál
Johan Dahl, vinnumál
Jørgen Niclasen, fíggjarmál
Annika Olsen, almannamál
Jákup Mikkelsen, fiskivinnumál
Kári P. Højgaard, innlendismál
Karsten Hansen, heilsumál.
Fyrsti tingfundur hjá nýggju samgonguni undir leiðslu av nýggja tingformanninum, Jógvan á Lakjuni, verður seinnapartin í morgin.
Á fundinum í Tinganesi segði Kaj Leo eisini farvæl við landsstýrisfólkini Aksel V. Johannsen, John Johannesen, Rósu Samuelsen og Helenu Dam á Neystabø.
(Mynd: Nýggja landsstýrið sum tekur við í dag (Mynd: Álvur Haraldsen))
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Heri Simonsen 07.02.2016 (00:15)
Svimjingin knýtti Kristinu og Anniku saman
TRÝST á PÍLIN undir MYNDINI, og hoyr samrøðuna Hilmar Jan Hansen hevði við Kristinu Háfoss og Anniku Olsen í sendingini "Hvonn Live", sum var send beinleiðis á Rás2 leygarkvøldið.
Flestu fólk kenna Kristinu og Anniku, sum politikkarar, men tær hava eina felags fortíð, sum elitusvimjarar. Ein fortíð, sum skapti vinarbond millum tær báðar, og gistu tær ofta hjá hvørjari aðrari í Vági, og á Argjum.
Kristina og Annika eru glaðar fyri upplivingarnar svimjingin gav teimum, og tað góða samanhaldið, sum var millum svimjararnar, men talan var eisini um eina strævna tíð við nógvari venjing.
Hilmar Jan spurdi eisini tær báðar hvønn førning svimjingin hevur givið teimum báðum, tá tær hava virkað í politikki. Har heldur Annika, at teirra felags fortíð hevur gjørt, at tær hava ansað væl eftir hvørjari aðrari, tá tað kemur til orðalag og virðing í kjakunum, sum hava verið í løgtinginum, har tær politiskt ikki altíð hava verið samdar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Litirnir glógva og ljósið er nýtt/
-Ja, hetta sær kanska eitt sindur sinnisklovið út, heldur listakvinnan umberandi fyri við einum speiskum smíli í tí, hon við aðrari hondini vísir yvir á veggin, har sum prentini hanga. Talan er um nakrar spildurnýggjar myndir; samlaða úrslitið av seinasta samstarvinum millum Hansinu Iversen og Steinprent. Og rætt er, at myndirnar eru rættiliga ymiskar í stíli, men tær eru ikki minni áhugaverdar fyri tað, tvørturímóti. Myndirnar geva áskoðarunum innlit í tær ymisku leiðirnar í fjølbroytta og støðugt vaksandi verkinum hjá Hansinu Iversen.
Tann fyrsta myndin, sum Hansina gjørdi í hesum umfarinum er avmyndað ovast her á síðuni, tað er ein elegant kompositión við orange, bláum, brúnum og violettum rundleittum skapum, summi óskygd, onnur gjøgnumskygd, ið líkasum eru løgd oman á hvørt annað, næstan sum var hetta eitt av pappírsklippunum hjá Williami Heinesen, sett saman við ansi fyri vakurt skyggjandi litum eins og skuggaspælið av bløðum og blómum í einum urtagarði ein sólheitan dag.
So er meira ferð á gula, breiða strokinum, sum snarar eg upp í eina vertikala kompositión í turkis og bláum á gráari grund. Í skrivandi stund er ikki vist, at henda myndin er góðkend av sjálvkritisku listakvinnuni, sum setur knyklar í brýr og vil hugsa seg um. Ein triðja mynd er bara svørt við einum stórum, flótandi skapi, myndin er líka vøkur sum hon er einføld, og eitt gott dømi um hvussu væl tað liggur fyri hjá Hansinu Iversen at fáast við sonevnda lavering. Í svørtu flatuni er okkurt kolasvart og slætt, meðan partar eru gjøgnumskygdir og bylgjandi, soleiðis, at flatan samanumtikið verður serstakliga livandi og vøkur. Henda myndin er ikki liðug, tá eg eri á verkstaðnum, her skal ein heilt ljós grund prentast eisini. Tey arbeiða og eg sleppi mær víðari eitt sindur litfegnari enn áðrenn, meðan eg staðfesti við mær sjálvari, at 2017 longu sær út til at gerast enn eitt gott ár í Steinprenti. Litirnir glógva og uttanfyri er ljósið nýtt.


text:
Føroyskir sangtekstir
- Náði
- Náði
- Náði so undurfull Himli frá
- Náðiboðið frítt nú ljóðar
- Náðidjúpið er hjá tær
- Náðin frá tær
- Nakin?
- Nánd
- Nátt
- Náttardráttur
- Náttarherverkið
- Náttarlív
- Náttarlongsul
- Náttarravnar
- Náttin er von
- Náttin myrka horvin er
- Náttúran kallar
- Natúrkanning
- Navn Hans er undurfult
- Navnið eitt av øllum ber
- Navnið Jesus aldri bliknar
- Navnið Jesus ber av øllum
- Navnið Jesus ei kann blikna
- Nær er Harrin hjá tær
- Nærri, enn nærri, hjarta títt til
- Nærri, mín Gud til tín
- Nærri, mín Guð til tín
- Nærum frelstur – sál, minst til, hvat
- Nærveran
- Nei einki er á hundavakt
- Nei, eingin er sum Jesus
- New York góðan dag
- Neytakonugildið
- Neytakonur
- Niðan á heyggin, Golgata mót
- Niðri á støð
- Niðri í dalinum angandi liljur
- Niður í dalin, Jesus, fari eg við tær
- Niels hevur felagið stovnað
- Níggju og níti lógu so trygt
- Night time works
- Niklas hjá Pena
- Nikolaj
- Nissumamma og nissupápi
- No life
- Nóa
- Nógv fagrari, fríðari songurin ljóðar
- Nógvar bústaðir hevur míns Faðirs hús
- Norðanættin
- Norðoyastevnan
- Nornan, hon spinnur vár lagnutráð
- Not sad forever
- Notes from the underground
- November
- Nú á jólum mín hugur leitar
- Nú aftnar dagur, og tað verður síðla
- Nú andar sunnan
- Nú árið er liðið í aldanna skeyt
- Nú árið tað hvarv og fór undir kav
- Nú árið tað líður
- Nú ber fram
- Nú birtast túsund jólaljós
- Nú byrja vit í Jesu navn
- Nú dagur setur, sólin søkk
- Nú dagur steig úr eysturleið
- Nú dagurin at enda er
- Nú dagurin í gjár er av ein vissa
- Nú dansar hon
- Nú dimmið her í dali er
- Nú dryppar
- Nú eg eri tín
- Nú eg siga vil tær um mín Frelsara
- Nú ein dagin sum eg sat og í Bíbliuni las
- Nú eina ferð enn Guds orð ljóðar her
- Nú er desember komin
- Nú er jól
- Nú er lagaliga løta
- Nú er lívið títt
- Nú er lotið lýtt
- Nú er summartíðin gylta
- Nú er tað liðugt
- Nú ert tú ein onnur
- Nú eru aftur jól
- Nú eru jól
- Nú eru síðstu tíðir, og Jesus kemur skjótt
- Nú fara tey
- Nú farast allar rósur, nú følnar hvørt eitt strá
- Nú fer vekingarlot yvir landið
- Nú firnast sól á síni ferð
- Nú fiskur er á grunnunum
- Nú flýgur tjaldur um heimalon
- Nú frøi seg hvør kristin sál
- Nú gerst føgur summarnátt
- Nú gleði er í døprum hjørtum
- Nú gulnar gras um heiðar
- Nú Harrin er mín hirði
- Nú hevji barnamál seg hvøll
- Nú hitar sólin bjarta land og hav
- Nú hjarta mítt má syngja
- Nú hvíld er yvir bygd og bý
- Nú hvítna tindar fjøllum á
- Nú hvørja ferð, eg síggi stjørnu falla
- Nú í kvøld
- Nú Jesus teg kallar og sær biður fylgja
- Nú jólini nærkast
- Nú kanst tú hava tað so gott
- Nú kavar hann av møkum
- Nú komin er til handa
- Nú komu boð við einglum dýr
- Nú leiti eg til tína náði
- Nú letist aftur eyga mítt
- Nú líður mót tí enda
- Nú liggur ein kavafonn tindi á
- Nú liggur vel á mér
- Nú livnar lív í lundum
- Nú ljómar dýrdardagur
- Nú lýsnar alsamt, dagurin er nær
- Nú mánin aftur lýsir
- Nú megi mín og evni fjara
- Nú myrkur fellur á
- Nú nær er Harrans dagur – so sára nær hann er
- Nú nemur náttin við smærur
- Nú nígur sól á havsins barmi
- Nú og so alt lívið
- Nú rennur sólin fríð
- Nú ringja kirkjuklokkur so hátt
- Nú ringja klokkur jólafest
- Nú Romarbrævið 8 mítt heim er vorðið mær
- Nú síðan Jesus loysti meg
- Nú skal eg aftur fara
- Nú skal syngjast annað lag
- Nú skínur sól í dýrd og mæti
- Nú skínur sólin bjarta og gyllir fjøll og líð
- Nú sólin aftan fyri fjall
- Nú sólin sær søkir hav
- Nú spæla Vestmenn ein vals
- Nú sprettur á fold og spírar
- Nú strýkur vár um heimlandsvøll
- Nú stundar mót nátt og nú myrknar alt meir
- Nú summar er í dag
- Nú svevur hon
- Nú syngur hátt mítt hjarta
- Nú takkið Guði øll
- Nú tann stundin koma má
- Nú tendrast jólatræ
- Nú tendrast túsund jólaljós
- Nú tíðin hon styttist, og skjótt verði eg
- Nú tiga allir fuglar, nú skýmir víða hvar
- Nú vakni øll úr svøvni glað
- Nú, brøður, systrar, sigið honum takk
- Nú, ið vit savnast, Jesus er her
- Nú, meðan Andin dregur
- Number
- Nummar
- Nunarput utoqqarsuanngoravit
- Nýggjur vetur
- Nýt hjálm
- Nýtt og gamalt


text:
Menningarkvotur/váttanir
Vinna20-09-2018 - 17:06 - Jóanis Albert Nielsen
Nú myndugleikarnir á fiskivinnuøkinum eru farnir undir at skriva út fiskiloyvir í sambandi við menningarkvotur, vil Føroya Fiskimannafelag gera vart við § 51 í løgtingslóg um fyrisiting av sjófeingi, sum sigur:
§ 51. Skipari og manning á fiskifari undir føroyskum flaggi, sum fiskar av føroyskum veiðirættindum, og manning á móttøkuskipi undir føroyskum flaggi, sum tekur ímóti fiski, skulu lønast samsvarandi sáttmálum við føroysk manningarfeløg.
Stk. 2. Áðrenn fiskiloyvi verður latið, skal tann, sum søkir um fiskiloyvi, vátta, at skipari og manning á fiskifari í tí ávísa fiskiskapinum verða lønt samsrarandi sáttmálum við føroysk manningarfeløg. Er ávísur fiskiskapur ikki fevndur av sáttmálum við føroysk manningafeløg, skal tann, sum søkir um fiskiloyvi, í hvørjum einstøkum føri vátta, at lønarviðurskiftini hjá skipara og manning eru staðfest í skrivligari avtalu millum avvarðandi manningarfeløg og ábyrgdaran av fiskifarinum, sum ávíst í fiskiloyvinum.
Tað er púra greit sambært orðingini í lógini, at fiskiloyvi ikki kann latast, uttan at ein váttan er um, at skipari og manning á fiskifari í tí ávísa fiskiskapinum verða lønt samsvarandi sáttmálum við føroysk manningarfeløg. Verður hetta ikki gjørt í hvørjum einstøkum føri, er lógin brotin, og fiskiloyvini eiga at verða drigin inn aftur.
Ein slík váttan, ið skal fyriliggja, áðrenn eitt fiskiloyvi verður útskrivað, skal vera juridiskt bindandi.
Váttanin má staðfesta, at sáttmálarnir við føroysku maningarfeløgini eru galdandi í fullum líki – herundir eisini ásetingarnar um
- Avrokning – at manningin verður tryggjað avrokning eftir marknaðarprísum.
- Søluvirði.
- Frábýti – at meiriluti av manningini kann krevja frábýti, áðrenn byrjað verður at skipa upp veiðuna.
Ásetingin í lógini um hesi viðurskiftini eru greið, og tað er sera einfalt hjá myndugleikunum at tryggja, at omanfyri skitseraða fyriliggur í eini juridiskt bindandi váttan.


text:
ÚTGERÐ UMBORÐ Á KAPPRÓÐRARBÁTUM
Við heimild í §§ 5, 9 og § 9a í løgtingslóg nr. 25 frá 12. apríl 2006 um bjargingarútgerð á opnum bátum og førum undir 20 tons (BT), sum broytt við løgtingslóg nr. 32 frá 19. mai 2008 er kunngerð nr. 66 frá 12. juni 2008 lýst at galda fyri bjargingarútgerð á kappróðrarbátum.
Sambært kunngerðini skal øll manningin á kappróðrarbáti vera í góðkendum bjargingarvestum. Undir kappróðri á stevnum er ikki krav, at manningin er í bjargingarvestum, men skulu vestarnir vera í bátinum. Tó kunnu høvuðsdómararnir á kappróðrarøkinum áleggja manningini at vera í vestinum undir róðrinum, verður hetta mett neyðugt.
Er manningin undir 15 ára aldur, hevur felagið, ið báturin umboðar ábyrgdina av, at manningin er í vesti.
Vegleiðing frá Sjóvinnustýrinum um góðkendar bjargingarvestar umborð á kappróðrarbátum.
Umframt góðkendar bjargingarvestar skal kappróðrarbátur í minsta lagi hava hesa útgerð umborð undir venjing:
-
kumpass,
-
pøs ella eyskar at oysa við,
-
radarreflektor, sum er festur á stong, ið røkkur minst ein metur yvir stavnarnar, og
-
floytu ella blásilúður.


text:
Samhugaverkfallið mánadagin avlýst
Vinna14-01-2018 - 13:21 - Jóanis Albert Nielsen
24 tíma samhugaverkfallið, sum 21 fakfeløg á arbeiðsmarknaðinum høvdu boðað frá, er avlýst, nú tað eydnaðist Føroya Pedagogfelag at gera sáttmála við Fíggjarmálaráðið og Kommunala Arbeiðsgevarafelagið.
Samhugaverkfallið varð lýst at galda frá mánamorgni kl. 7.00 til týsmorgunin kl. 7.00 á arbeiðsplássum undir landinum og hjá kommununum.
Sunnunáttina komu Pedagogfelagið øðrumegin og Fíggjarmálaráðið og Kommunala Arbeiðsgevarafelagið hinumegin ásamt um nýggjan sáttmála.
Hetta merkti at verkfallið hjá Pedagogfelagnum varð avlýst, og samstundis er samhugaverkfallið hjá teimum 21 fakfeløgunum mánadagin avblást.
Vegna tey 21 fakfeløgini
Súni Selfoss, form. í Starvsmannafelagnum


text:
Kristin Michelsen, tinglimur fyri Javnaðarflokkin, verður ikki í tinginum fríggjadagin, tá 2. viðgerð av uppskotinum um fiskivinnunýskipanina kemur fyri. Orsøkin er, at hann skal til Danmarkar.
Hetta váttaði hann fyri Kringvarpinum í kvøld.
Hann vildi tó ikki siga nakað um, hvørt nakar tekur sæti á tingi fyri seg fríggjadagin.
Tað hevur, sambært Kristini Michelsen sjálvum, verið ætlanin í fleiri mánaðir, at hann skuldi til Danmarkar júst nú.
Um tú veitst okkurt, sum VP ikki veit - skriva so til vp@vp.fo


text:
Í apríl og mai mánaða fer Fótbóltssamband Føroya at skipa fyri dómaraskeiðum kring landið.
Ætlanin er at skipa fyri so nógvum skeiðum sum tilber, og skeiðini verða, so vítt gjørligt, úti í feløgunum.
Skeiðini verða skipaði sum kvøldskúli. Tað merkir, at undirvíst verður trý ella fýra kvøld í alt, eitt ella tvey kvøld um vikuna. Hvørt kvøld verður undirvíst í 4 tímar. Øll útbúgvingin tekur vanliga umleið 15 tímar.
Undirvísarar vera Niklas á Líðarenda, Lassin Isaksen, Petur Reinert, Jóhan Petur Michelsen, Rói Jacobsen og Tummas Pauli Olsen.
TILMELDING
Tilmeldingin til FSF Dómaraskeiðið fer fram í Nethandilinum hjá FSF (https://www.atgongumerki.fo/fsf/).
NÆR
Í samráð við títt felag, ella feløgini í tínum nærumhvørvi, verður nærri avtalað, nær skeiðið verður hildið. Um tú í verandi løtu ikki ert tilknýttur nøkrum felag, verður avtalað gjørd við teg, nær og hvar tað passar tær best at luttaka.
HVAR
Í tínum felag, ella í nærumhvørvinum hjá tær, alt eftir hvussu nógv melda til. Skeiðini í Havn verða hildin í FSF-húsinum.
KOSTNAÐUR
Vanliga kostar FSF Dómaraskeiðið 1.000 krónur, men í 2018 verða skeiðini ókeypis.
Meira fæst at vita um skeiðini við at venda sær til Lassin Isaksen á teldupost lassin@fsf.fo ella á tlf. 291980.


text:
Ávísar ábøtur og umvælingar skulu gerast í Dugnaskúlanum við Áir. Í høvuðsheitum skulu ábøtur gerast á innrætting, luftviðurskiftir og brunaviðurskiftir. Verkætlanin byrjar í 2018 og verður endaliga liðug í desember 2019.
Útboð um heildararbeiðstøku hevur verið, og sáttmáli er undirskrivaður við JEP Smíð. Byggiarbeiðið byrjar í viku 42 og verður væntandi liðugt í 1. ársfjórðingi 2019.
Arbeiðstøkurnar vórðu bodnar út í juni. Talan er um innbodna lisitatión, har seinasta freist at lata inn tilboð er 22. juni. Arbeiðið fevnir um umbygging av tveimum skúlastovum, vesir, leiðaraskrivstovu og íbúðir. Somuleiðis skal ventilatión leggjast inn í bygningurin. Talan verður um eina verkætlan, sum lutvíst verður gjørd í ár, meðan restin eftir ætlan verður gjørd í 2019.
Bygningsánari: Almannamálaráðið
Brúkari: Dugni
Byggiharri: Landsverk
Høvuðsarbeiðstakari: JEP Smíð
Tíðarætlan: Verkætlanin er byrja í januar 2018 og verður endaliga liðug í desember 2019
Kostnaðarætlan: 4,0 mió. krónur


text:
Tú kanst hjálpa við at ringja 905 605
Hendan gentan var eitt av mongu børnunum, sum myndamaðurin Bárður Lydersen hitti, tá hann var í Liberia. Tey hava ikki reint vatn, hon noyðist svong í song og foreldrini hava ikki ráð at lata hana fara í skúla.
Continue Reading | Comments Off on Tú kanst hjálpa við at ringja 905 605
Hoyrið Hildu greiða frá avbjóðingunum í Liberia
Hósdagin 13. juni var Hilda Viderø gestur á Bylgjulongd í Lindini, har hon greiddi frá spennandi arbeiðinum í Libera.
Continue Reading | Comments Off on Hoyrið Hildu greiða frá avbjóðingunum í Liberia
Bárður Lydersen sýnir fram í Reykjavík
Myndaframsýningin “Acre of hope – all lives have equal value” læt upp í hølum hjá ABC barnahjálp á Laugavegi 103 í Reykjavík í, fríggjadagin 21. juni.
Continue Reading | Comments Off on Bárður Lydersen sýnir fram í Reykjavík
Pray The Devil Back to Hell
Mánakvøldið, 17. juni klokkan 20.00, verður eitt stuðulstiltak í KFUM & K í Klaksvík fyri arbeiðið í Liberia.
Continue Reading | Comments Off on Pray The Devil Back to Hell
Oyðimarkar blóman í Mentanarhúsinum
Hóskvøldið 20. juni klokkan 20.00, verður filmurin, Oyðimarkarblóman, sýndur í Mentanarhúsinum í Fuglafirði. Filmurin er bygdur á bestseljaran Desert Flower eftir Dirie Waris. Atgongumerkið kostar 80 krónur
Continue Reading | Comments Off on Oyðimarkar blóman í Mentanarhúsinum
Bússur kring landið
Í handlum kring landið standa bússur hjá ABC barnahjálp. Peningurin, sum kemur inn við bússunum ger hvønn mánað stóran mun í hjálpararbeiðinum.
Continue Reading | Comments Off on Bússur kring landið
Liberia: Revsimálið skal ganga umaftur
Revsimálið móti fyrrverandi leiðaranum í ABC barnahjálp í Liberia, Matthew Sakeuh, er heimvíst til nýggja viðgerð, tí próvførslan var ikki nøktandi. Dómarin hevur ógildað úrskurðin hjá nevningatinginum og ABC Children’s Aid International fyrireikar nú nýtt rættarmál
Continue Reading | Comments Off on Liberia: Revsimálið skal ganga umaftur
Eitt samt nevningating
Nevningatingið í Temple of Justice, rættinum í Liberia, fann í gjár Matthew T. Sakeuh sekan í misnýtslu av ognum, stuldri av ognum og kriminellari ráðagerð
Tað eru smá trý ár gingin, síðani ABC barnahjálp varnaðist, at alt ikki var sum tað skuldi viðvíkjandi skúlaverkætlanini í Liberia. Líka síðani hevur felagsskapurin arbeitt við at leggja málið fyri liberiska rættin, Temple of Justice. Tað er Hilda Viderø, nevndarlimur í ABC barnahjálp og leiðari fyri verkætlanini í Liberia, sum í hesi trý árini hevur ferðast til Liberia fyri at royna at loysa málið.
Continue Reading | Comments Off on Eitt samt nevningating
Leiðarin í Senegal settur í fangahús
Fyri einum lítlum mánaða síðani varð leiðarin fyri ABC skúlan settur í fangahús vegna kristnu trúnna. Hann og starvsfelagi hansara, Zeneide, vórðu bæði tikin orsakað av følskum ákærum ímóti teimum. Tey hava nú sitið fangar í alla hesa tíð undir sera vánaligum umstøðum.
Í hesum filmsbrotinum sæst nakað av teirra virksemi í Senegal.
Continue Reading | Comments Off on Leiðarin í Senegal settur í fangahús
Lítli vinur
Fyri nøkrum døgum síðani fekk ABC barnahjálp hendan sangin til ognar frá Petur Háberg Jacobsen. Petur hevur gjørt bæði orð og lag og dóttir hansara, seks ára gamla Beinta syngur.
Petur sá eina sending um Liberia, sum rørdi hansara hjarta og hann skrivaði sangin, sum hann kallar Lítli vinur.
Continue Reading | Comments Off on Lítli vinur


text:
Ongland
Ongland (enskt: England) er eitt land sum hongur saman við Skotland, Wales og Norðurírland. Tey kalla tað Stóra Bretland. Ongland er størsti og fjølbygdasti parturin í Bretandi. Nógv av fólkinum býr í stórbýum: London, Birmingham og Manchester. Nógvir býir eru gamlir íðnaðarbýir. Landslagið skiftur úr gróðramiklum akurlendi har suðuri og har eysturií heyggjutar heiðar norðantil og vestantil. Allastaðni í Onglandi eru hugnaligar bygdir, og gomul hús og handlar eru ofta uttan um almenningin í bygdini.
Innihaldsyvirlit
Søga[rætta | rætta wikitekst]
Meðan sóttin svarta herjaði, doyði so nógv fólk, at nógv jørð var, sum eingin arvingini stóð til. Tí gjørdist hon bílig samstundis sum trot var á arbeiðsmegi. Tað hevði við sær, at arbeiðslønin hækkaði, og hetta kom góðseigarunum illa við. Í Onglandi stuðlaði ríkið góðseigarunum og ásetti hámarksløn og legði eykaskatt á bæði bøndur og arbeiðarar. Tað elvdi til, at bøndurnir gjørdu uppreistur í 1381 og fóru í stórum flokkum til London at mótmæla hjá kongi, tí fjúrtan ára gamla Rikardi 2. Wat Tyler (1341-1381), ið var fyrrverandi hermaður, gekk á odda fyri bóndum úr Suðuronglandi til London at mótmæla hjá kongi. Túsundtals aðrir bøndur komu afturat úr Eysturonglandi. Á veg hagar rændu teir frá hond og brendu garðar í grund. Tá ið blaðungi kongurin stóð fyri mannamúgvuni, segði hann seg vilja játtað øllum krøvum teirra. Tá ið bøndurnir vóru sissaðir, breyt kongur lyfti sítt og gav boð um at drepa oddamenninar fyri uppreistrinum. At enda róku kongsins herdeildir bøndurnar heim aftur.
Protestantiska kongsdóttirin Elisabeth (7. september 1533 – 24. mars 1603) tók við ensku trúnuni í 1558. Til høvuðsráðharra fekk hon sær ein embætismann úr miðalstættini, William Cecil, sum telist ímillum bestu ráðgevar, enska kongshúsið nakrantíð hevur havt. Kongshúsið lýsti Ongland at vera protestantiskt, men læt katolikkar fáa frið so leingi, teir vóru trúnuni trúgvir. Í mong ár sat drotningin ikki trygg á trúnuni, tí at katólska skotska drotningin kravdi, at hon skuldi vera drotning í Onglandi. Aðrir valdsharrar hóttu eisini Elisabeth, eina mest Filip 2., kongur av Spania, sum var ítarsti talsmaður fyri katólsku kirkjuni. Í 1558 sendi hann stóran herskipaflota, armaduna, ímóti Onglandi, men spaniamenn tapti so dyggiliga. Tá ið Elisabeth doyði í 1603, var eitt spennandi og hendingamikið skeið í ensku søguni komið at enda.
Politikkur[rætta | rætta wikitekst]
Regiónir Onglands[rætta | rætta wikitekst]
Í Onglandi eru regiónirnar tann hægsta sundurbýti av fyrisitingarligum eindum hjá tjóðartingi Stóra Bretlands. Frá 1994 til 2011 útførdu regiónirnar ymiskar uppgávur fyri stjórnina, men soleiðis er ikki longur. Tó verða regiónirnar enn nýttar til ymisk fyrisitingarlig endamál. Regiónirnar eru valdømi Onglands til Evropaparlamentsvalini. Eurostat nýtir eisini regiónirnar sum mark til tað fyrsta stigi av hagtølum innan ES (Nomenclature of Territorial Units for Statistics, stytt NUTS).
Mentan[rætta | rætta wikitekst]
Landafrøði[rætta | rætta wikitekst]
Eystursíðan av Onglandi er mest slættlendi. Nógvastaðni er landið so lágt, at teir mugu hava gjørt verjugarðar sum í Hálandi. Har er góð jørð, helst í landsynningshorninum. Skógum er lítið av nú, men allastaðni síggjast trø; ofta standa tey sum mark millum teir ymsu garðarnar. Áirnar, sum renna eystur í Norðsjógvin, eru heldur stuttar, men breiðar og føra nógv vatn við sær. Tær eru reinar í munnanum, og í áarósunum eru góðar skipahavnir. Av víkum eru at nevna Thames og Humber. Frá Skotlandi gongur ein fjallaryggur, Penninsku fjøllini, langt suður í landið. Tey eru lág og berlig, mest heiðar og mýrar. Vestan fyri fjøllini er so aftur eitt strekki av slættlendi, men í Cumberlandi (og Wales) taka tey seg uppaftur. Í Cumberlandi er frálíka natúrvakurt; millum tey lágu, grønu fjøllini eru vøtn í hópatali. Nógv fólk leita hagar um summarið. Í Cornwall er eisini nakað av fjallalendi, og lágir hamrar ganga fram við strondini. Fram við Ermarsundi er eisini hamarsklettur fyri á fleiri strekkjum, men teir hamrarnir eru mest av kriti. Har suðuri við kanalina eru annars nógv baðipláss, og um summarið er yðjandi fult av fólki.
Búskapur[rætta | rætta wikitekst]
Landbúnaður[rætta | rætta wikitekst]
Tó at jørðin í eystara og sunnara parti av Onglandi ber væl korn, hevur landbúnaðurin ikki so nógv at siga sum í mongum øðrum londum. Hetta kemur fyri ein part av, at tað eru ríkir aðalmenn, ið hava átt tað mesta av jørðini, og teir hava heldur viljað latið hana ligið sum haga enn at velt í henni, so villini djór kunna hava hildið til har. Djóraveiða hevur verið ein tann besti stuttleiki teirra. Meðan síðsta heimsorrustan var, fóru onglendingar kortini at leggja meira dent á jarðarbrúkið, og stór lendir vóru undanvelt. Kornsløgini, teir velta mest av, eru bygg, hveiti og havri. Av fóðurrótum velta teir eisini nógv. Annars leggja teir stóran dent á at sita væl um grasbøin, tí teir hava oftast bæði nógv neyt og nógvan seyð; so tað skal nógv hoyggj ella súrhoyggj til. Eingilsku neytini eru góð; helst eru fitisløgini tiltikin. Vestan fyri Penninsku fjøllini er veðurlagið so vátligt, at ikki ber væl til at dyrka korn, og har liggja tí stór lendir til seyð. Í sjálvum fjøllunum er eisini nógvur seyður. Fyri at hjálpa til at fáa meira burtur úr jørðini hevur eingilska stjórnin latið stóran studning til bøndurnar, so teir kunna hava fingið sær tey nýggjastu maskinamboð. Men landið má tó flyta nøgd inn av matvaru; nógv av henni kemur úr Danmark og úr Nýsælandi.
Fiskiskapur[rætta | rætta wikitekst]
Fiskiskapurin hevur nógv at týða, og onglendingar fiska allastaðni rundan um sjálvt Bretland, men teir royna eisini á øllum fiskileiðum í norðara parti av Atlantshavinum. Til langfarafiskiskap hava teir stórtrolarar, men í Norðsjónum brúka teir smærri før. Teir fáa kortini ikki so mikið av fiski, sum tørvur er á, men mugu keypa ein hóp afturat. Av londum, sum selja fisk til OngIands, skulu vit nevna Føroyar, Ísland, Danmark og Noreg.
Ídnaður[rætta | rætta wikitekst]
Bæði í Penninsku fjøllunum og í fjøllunum í Wales eru stórar jarn- og kolalindir. Har er tí nógv fólk, sum livir av at høgga kol ella jarn. At kalla alt jarnið verður tilgjørt í landinum, og har eru tí ógvuliga nógvar verksmiðjur og ídnaðarvirkir: umleið helvtin av fólkinum arbeiðir í slíkum. Í summum pørtum av landinum eru fabrikkirnar so tættar, at luftin er altíð svart av kolaroyki. Tættastar eru tær sunnan fyri Birmingham; har er alt so útdálkað í royki og sóti, at onglendingar nevna tað "svarta landið". Fyrr fluttu onglendingar nógv kol burtur til onnur lond, men nú verður tað mesta brúkt í landinum. Nógv tok hava kol til drivmegi, og á fabrikkum og damparum verður tað eisini brúkt, umframt til brenni. Onglendingar vóru teir fyrstu, sum fóru at gera nyttu burtur úr dampmaskinuni. Á verksmiðjunum og ídnaðarvirkjunum verða gjørd flogfør, tok, bilar, motorar, traktorar, skotvápn og annars øll amboð, ið hugsast kunna. Men umframt fabrikkir, sum gera jarnvaru, eru í Onglandi eisini nógv virkir, sum gera klædnavaru. Ullin úr Onglandi ger ikki nógmikið út, og tí flyta teir nógva ull úr Avstralia og Nýsælandi: bummullin verður flutt úr USA ella aðrastaðni. Eingilsk vara er gitin fyri góðsku, og stendur "made in England" á plaggi ella amboði, kann keyparin vera toliliga vísur í, at hann fær virði fyri pengarnar.
Til at flyta varu burtur og føra aðra aftur hevur Ongland stóran farmaskipaflota, tann næststørsta í heiminum. Eingilsk skip síggjast á øllum høvum og í øllum havnum, og eingilskt mál heyrist í øllum havnabýum í verðini. Til at verja farmaskipaflotan og forða fyri, at skipasambandið millum teir ymsu partarnar av eingilska heimsveldinum verður kvett í ófriðartíðum, hava teir ein stóran herskipaflota.
Hygg eisini at[rætta | rætta wikitekst]


text:
REGLUR – VETRARKAPPINGIN Í RENNING 2013/2014
Endamál
Endamálið við kappingini er at skapa dygdargóðar kappingar fyri rennarar á einum hvørjum støði, og at økja og styrkja um áhugan fyri renning yvirhøvur.
Navn
Almenna navnið á kappingini er: TF Vetrarkappingin 2013/2014
Reglur fyri luttøku
Kappingin er fyri allar limir í frælsu ítróttafeløgunum í landinum, sum eru limur í FÍF. Kappingarnevndin hjá FÍF kann geva undantaksloyvi til einstaklingar í serligum førum.
Bert rennarar, sum eru skrásettir limir í einum felag áðrenn kappingardag, kunnu telja við.
Tað verður kappast í hesum bólkum:
-Kvinnur / menn opin bólkur (f. -1997)
-Kvinnur veteranar / Menn Veteranar (f. 1959-1968)
-Menn Superveteranar (f. 1958 ella fyrr)
-Kvinnuunglingar / Mansunglingar (f. 1993-1997)
-Gentur / Dreingir (f. 1998-2002)
Einstaklinga- og liðkapping
Tað verður skipað fyri einstaklinga- og liðkapping. Tríggir rennarar eru á hvørjum liði. Hvørt felag kann hava upp til trý lið hjá monnum og trý lið hjá kvinnum. Tvs. rennari nr. 1.-3. hjá felagnum manna lið 1, rennari 4.-6. manna lið 2 og rennari 7.-9. manna lið 3. Liðið fær somu stig sum rennarin fær í opna bólkinum.
Um ein rennari skiftir felag í Vetrkappingarári, verður hann ikki longur partur í liðkappingini. Stig vunnin í einstaklingakappingi fylgja við.
Kappingarsløg
Kappingarnar kunnu verða landsveg-, býar-, ella crossrenningar. Kappingarsløg verða fastløgd áðrenn kappingarbyrjan.
Kappingar
Talið av kappingum er átta:
1. umfar – 09. November 2013 Runt Agnið – ca. 10,3 km (ca. 5 km) –Roysnið
2. umfar – 23. November 2013 Náttúrurenning Kerjar 10,5 km (1,5 km) – Hvirlan
3. umfar – 07. Desember 2013 í Tórshavn – ca. 11 km (ca. 3,5 km) – Bragdið
4. umfar – 11. Januar 2014 í Sørvági – ca. 9 km (3 km) – Frælsi
5. umfar – 01. Februar 2014 í Havn – ca. 8 km FM cross (ca. 3 km) – Bragdið
6. umfar – 15. Februar 2014 í Hvannasundi – ca. 8-10 km (3-4 km) – Treysti
7. umfar – 08. Mars 2014 í Vági – ca 8 km (4 km) – Hvistan
8. umfar – 22. Mars 2014 í Runavík – FM 10 km (5 km) – Roysnið
Kvinnu- og mansunglingar renna sama tein, sum tey vaksnu. Teinurin í klombrum er teinurin, sum gentur og dreingir renna.
Kappingarnevndin loyvir, at motiónsrenning fer fram í somu renning sum TF-Vetrarkappingin.
Samanteljing
Samlaða einstaklingakappingin verður avgjørd eftir stigum, sum hvør einstakur rennari ognar sær í hvørjari einstakari kapping. Fimm tey bestu av teimum átta umførunum telja við. Vinnari verður tann íðkarin, sum hevur ognað sær flest stig í minst fimm kappingum.
Samlaða liðkappingin verður avgjørd eftir hvørjir tríggir einstakir rennarar hjá felagnum liggja ovast eftir hvørt umfar. Í liðkappingini telja øll átta umførini. Eftir hvørt umfar eru tað teir tríggir rennararnir í felagnum, sum flest stig í einstaklingakappingini, sum mynda liðið.
Rennarar skulu í minsta lagið hava luttikið í fimm av teimum átta umførunum fyri at telja við í samlaðu einstaklinga- og likappingini.
Stigatalva:
1 = 50 stig
2 = 47 stig
3 = 45 stig
4 = 43 stig
5 = 41 stig
6 = 40 stig
7 = 39 stig
osfr.
Harumframt verða latin 1 bonusstig um ein hevur luttikið í seks kappingum, 2 bonusstig afturat um ein hevur luttikið í sjey kappingum og so 3 bonusstig afturat um ein hevur luttikið í øllum átta kappingunum. Bonusstig telja við í liðkappingini.
Stendur tað á jøvnum, vinnur einstaklingurin, sum hevur hevur flest sigrar osv.
Tilmelding
Tilmelding fer fram á staðnum áðrenn kappingarbyrjan ella online á heimasíðuni hjá Frælsum Ítrótti Føroya, sum er www.fif.fo.
Umsitan
Kappingin verður umsitin av Frælsum Ítrótti Føroya (FÍF).
September 2013
Kappingarnevndin hjá Frælsur Ítróttur Føroya
Hallur Holm
Formaður


text:
Jens Hákun Leo
13.01.2017 - 12:07
Tórshavnar kommuna sigur í tíðindaskrivi í dag, at status kl. 11 í morgun var, at ruddingin av høvuðsvegunum í býnum heldur fram, og at tað spakuliga verður farið at grava út á síðuvegirnar, eftir at kavastormurin í gjár legði alt landið lamið - harundir eisini Havnina.
Serliga er tað í Hoyvíkshaganum, at ruddingin er meiri umfatandi.
Tórshavnar kommuna sigur, at tá ið grivið verður, gerast vegirnir rættiliga hálir, og tí verða høvuðsvegirnir eisini saltaðir so við og við. Kommunan hevur tveir størri bilar sum salta, umframt at teir tríggir traktorarnir, sum grava, eisini salta, samstundis sum grivið verður.
Fitt av bilum eru, sambært Tórshavnar kommunu, settir fram við høvuðsvegunum. Hesir forða fyri, at tað verður nóg væl ruddað, og verður tí heitt á fólk, sum eiga bilar, sum eru settir við høvuðsveg um at fáa hesar burtur.
Soleiðis er støðan:
Kollafjørður: Allir vegir eru ruddaðir og brattar brekkur saltaðar.
Kaldbak: Allir vegir ruddaðir
Nólsoy: Ruddað verður. Traktorur við bust og saltspreiðara.
Hestur: Ikki tørvur á rudding og salting.
Norðradalur: LV ruddar
Syðradalur: LV ruddar
Velbastaður: LV ruddar
Kirkjubø: LV ruddar
Hava yvir 300 km at rudda og salta
Samlaða vegalongdin í kommuni er góðar 300 kilometrar, harav eini 36 kilometrar eru ringvegir og sambindingarvegir.
Tórshavnar kommuna sigur í hesum sambandi, at skilligt er, at tað er ein løta at koma runt, og at tað tí eisini er neyðugt at raðfesta ferðslutyngstu teinarnar og vegir, har bussleiðin koyrir.
Á sama hátt verður rudding og salting av gongubreytum eisini raðfest. Hesir teinar verða áhaldandi ruddaðir og saltaðir. Ruddað verður bert í øðrum borðinum, hetta fyri at koma meiri víða um.
Tórshavnar kommuna sigur at enda, at tað liggur á borgarum sjálvum at rudda fyri kava og at salta økið uttan fyri hjá sær sjálvum. Kommunan hevur sett einar 450 kassar við salti runt í kommununi, sum eru til taks hjá borgarum, sum salta uttan fyri egið øki.


text:
Havorka er ein varandi orkukelda, har orka kann vinnast úr streymi og aldu. Tað merkir at "brennievnið" er bæði ótømandi og ókeypis. Tey ymisku sløgini av havorku hava eisini lítið og einki árin á umhvørvið.
Granskarar og verkfrøðingar arbeiða av grimd við at menna tøkniligar loysnir, ið kunnu umskapa orkuna í havinum til elorku. Sjálvt um nýggju tøknirnar hava stórar møguleikar, er menningin ikki enn komin nógv langt til at vit kunnu siga nakað um framtíðar týdningin av havorku.
Tá ræður um alduorku er mesta granskingin í Europa, farin fram í Bretlandi. Enn er granskingin á byrjanarstigi, men ávís frambrot eru og EU hevur sett ferð á fleiri granskingarverkætlanir til tess at birta undir gongdina.
Sjóvarfalsorka, ið tekur støði í bæði ráki og flóð og fjøru, er sera støðug orka og harvið løtt at ætla um. Í fraklandi hevur verið granskað á økinum síðan í sektiárunum, men enn er ilt at siga hvussu tøknin virkar í størri samanhangum. Størsta avmarkingin fyri sjóvarfalsorku er helst, at bert fá pláss eru egnað til orkuverk.


text:
Dagførd app til Netbankan
Hevur tú Netbankan á ein iPhone, so mást tú taka dagførdu útgávuna av Netbankanum sum app niður í App Store. Dagførda appin er tøk frá 20. august.
Virkja dagførdu appini
Fyri at virkja dagførdu appina, er neyðugt at tøppa inn títt Netbanka brúkaranummar og loynital. Um tú ikki minnist títt brúkaranummar, kanst tú rita inn í Netbankan á teldu/teldli - ella kaganum á snildfonini - og hyggja undir “Uppseting” og “Brúkaraupplýsingar”.
Soleiðis finnur tú títt Netbanka brúkaranummar
Dagføring av Netbanka appini til iPhone
Strika gomlu appina
Tá ið tú hevur tikið dagførdu appina niður, er tað umráðandi at tú strikar gomlu Netbankaappina.
Um tú ikki hevur Netbanka á teldu/teldli
Hevur tú ikki Netbankan á teldu/teldli, mást tú seta teg í samband við okkum fyri at fáa brúkaranummarið upplýst. Tað ber tíverri ikki til at síggja brúkaranummarið í Netbankanum sum app.
Ring til okkara á 359870, gerandisdagar millum kl. 09.30 – 16.00.
Tørvar tær hjálp til Netbankan eftir okkara vanligu upplatingartíð, ring 359870, trýst 1 og tú verður stillað/ur til netbankahjálpina, sum svarar:
- mánadag - fríggjadag til kl. 21.00
- leygar-, sunnu- og halgidagar millum kl. 10-19
Hevur tú spurningar, ert tú vælkomin at ringja 359870 ella senda okkum ein teldupost á ss@ss.fo, ella beinleiðis til tín kundaráðgeva.


text:
Altjóða granskarar staðfesta: heilsufótbóltur er heilivágur
Magni Mohr frá Fróðskaparsetri Føroya og formaður í Fólkaheilsuráðnum er ein av høvuðsmonnunum aftan fyri átakið.
Í januar í ár var fyrsta altjóða vísindaliga ráðstevnan “Football is Medicine” hildin í Lissabon í Portugal og onnur ráðstevnan verður í Odense, Danmark, 21.- 26. januar 2019.
Í sambandi við heimsmeistarakappingina í fótbólti í Russlandi í hesum døgum gevur “Football is Medicine” samtakið út eitt supplementum í altjóða vísindaliga tíðarritinum, Scandinavian Journal of Medicine and Science in Sports.
Í tíðarritinum eru 10 vísindaligar greinar, sum vísa at heilsufótbóltur er munadyggur heilivágur til sjúklingar við sjúkum sum týpu 2 diabetes, fleiri hjartakarsjúkum, krabbameini í prostata og beinbroyskni. Granskarar av Fróðskaparsetri Føroya og Deplinum fyri Heilsu- og Almannagransking eru við í fleiri greinum, har Magni Mohr er verkætlanarleiðari, og har stuðul er fingin til vega frá Sjúkakassagrunninum, Fótbóltssambandi Føroya, Fólkaheilsuráðnum og Diabetesfelagnum.
Í sambandi við útgávuna hava Magni Mohr og 50 aðrir høgtmettir granskarar í fysiologi og medisini úr 20 ymiskum londum og 5 heimspørtum skrivað ein innleiðandi editorial.
Her verður staðfest við støði í umleið 150 vísindaligum greinum í sterkum altjóða tíðarritum, fleiri skipaðum review-greinum og trimum meta-analysum, at heilsufótbóltur gjøgnumførdur sum smáspøl á smáum vøllum, er ein breiðspektraður háintensur venjingarháttur, sum samantvinnar venjing av styrki, úthaldni, skjótleika og kropsjavnvág í somu venjing.
Granskararnir staðfesta eisini, at fótbóltssmáspøl í ein tíma tvær ferðir um vikuna bæði fyribyrgja og viðgera lívstílssjúkur sum ov høgt blóðtrýst, týpu 2 diabetes, yvirvekt, ymiskar krabbameinssjúkur og beinbroyskni.
Til seinast hugleiða teir 51 granskararnir framtíðarverkætlanir, har stórt fokus er á kanningar við fleiri sjúklingabólkum, barnaverkætlanir við upplýsing og heilsuundirvísing, umframt verkætlanir fyri heilsuliga serliga útsettar bólkar. Seinasta staðfestingin er, at heilsufótbóltur er breiðspektraður heilivágur og altjóða bólkurin umboðandi granskarar úr øllum heiminum sigur seg vera kláran at íverkseta hesa vitan.
Editorial greinin kann lesast HER
Samband:
Magni Mohr; magnim(at)setur.fo; 292270
Krustrup Williams Mohr et al. 2018 SJMSS Editorial.pdf